Ekoberrikuntza laborategia: enpresa eta ekoberrikuntza bateratzea.\nHome / Bloga. / BESTE / Ekoberrikuntza laborategia: enpresa eta ekoberrikuntza bateratzea.\nObra Social la Caixa eta Fórum Ambiental Fundazioaren arteko proiektuetako bat Ekoberrikuntza laborategia da. Proiektu honen helburua enpresak berrikuntzarekin konektatzea da, horrela hurrengo irtenbide iraunkorrak sortzeko:\nBaliabideen erabilera egokiagoa egitea.\nGure ekonomiak ingurumenean dituen albo-ondorio negatiboak murriztea.\nOnura ekonomikoak eta lehiakortasun abantailak sortzea.\nHelburu hori lortzeko, ekoberrikuntza aplikatzeko hainbat ekimen bultzatzen ari dira, merkatua kontuan hartuta, eta, aldi berean, ekonomian eta gizartean eragin positiboa izan dezaten.\nProduktuen edo zerbitzuen bizi-zikloa kontuan hartuta eta ekononmia zirukularraren printzipioetan oinarrituta bere jarduera ekonomikoa bideratzeko prest dagoen edozein enpresak ekimen horietako edozeinetan parte hartu ahal izango du, bere tamaina edo sektorea kontuan hartu gabe.\n¿Zer egin ekonomia zirkularra enpresan ezartzeko?\nZure enpresa eredu zirkularrago baterantz bideratzeko orduan zenbait aspektu garrantzitsu hartu behar dira kontuan.\nEnpresaren jarduera aztertu materialen eta energiaren fluxuak kontutan hartuz.\nAprobetxatu edo balioztatu daitezkeen fluxuak identifikatu.\nZikloaren itxiera sustatzeko kolaborazio posibleak identifikatu.\nEkonomia zirkularreko estrategien aplikazioaren bideragarritasun tekniko eta ekonomikoa balioztatu.\nEstrategia pixkanaka ezarri.\nZICLA eta ekonomia zirukularra.\nZicla erabat konprometituta dago ekonomia zirkularrarekin bere hastapenetatik.\nHondakinak barrikuntzarako eta negozio berriak bultzatzeko aukera gisa ikusten ditugu, ingurumen eta gizarte konpromeuek mugitzen giatuzte, horregatik ekonomia zirkularreko proiektuak gauzatzen ditugu eskala eta sektore ezberdinetan, bai administrazioarentzat bai enpresa publiko zein pribatuentzat. Aipatzekoa da gure esperientzia hondakinak industriarentzako material berrietan eraldatzeko eta merkatuan bigarren aukera bat emateko. Era berean, %100 birziklatuak eta birziklagarriak diren produktuak diseinatu, garatu eta fabrikatzen ditugu, hirietako trafiko-arazoak mugikortasuna eta irisgarritasuna konpontzeko, beren bizi-zikloa kontuan hartuta ingurumen inpaktua minimizatzeko eta funtzionaltasuna maximizatzeko.\nIzatez, ZICLA arrakasta kasu moduan agertzen da Vectorial® sistemarekin Ekoberrikuntza Laborategiaren lan-ildo batean; hain zuzen ere, “ekoberrikuntzari esker lehiakortasuna hobetu duten enpresa nazional eta nazioartekoen kasu praktikoen” fitxetan.\n28 maiatza, 2019 I Kategoriak: BESTE I No Comentarios\nZICLA Innobasque-ren Enpresa Estrategiaren berrikuntza Gidan.\n13 Ots, 2019| No Comentario\nEuskal Herria, berrikuntzan murgilduta.\n13 Mar, 2018| No Comentario


Epe labur, ertain eta luzerako finantzaketa | Arquia Banca\nZure proiektu pertsonalak eta profesionalak finantzatzen ditugu.\nProiektu profesional edo pertsonal bat gauzatzeko finantzaketa bila bazabiltza, Arquia Bancan oso baldintza bereziak aurkituko dituzu.\nEsaguzu zer behar duzun, eta erraztasun guztiak emango dizkizugu zure ametsak egia bihur daitezen.\nZure beharretara hobekien egokitzen diren mailegu pertsonalak eta hipoteka-maileguak eskaintzen dizkizugu. Arquian orientabidea emango dizugu irtenbide egokienak eskainiz:\nZure etxebizitza erosteko.\nAurreikusi gabeko ezustekoren bat estaltzeko.\nZuretzat autoa berria erosteko\nZaharberritze lanak egiteko.\nOrdaindu beharreko zergak ordaintzeko edo itzulketa aurreratzeko.\nZure unibertsitate-ikasketak edo masterra finantzatzeko.\nHemen aurkituko duzu informazio guztia>\nBadakigu zein garrantzitsua den zuretzat zure lanbidea garatzea. Negozio berri bati ekin, ekipamendua erosi, birgaitzeko proiektu bat egin edo zure ikasketak finantzatu nahi baduzu, baldintza bikainak dituzten mailegu batzuk jartzen ditugu zure eskura.\nGuretzat, Zure lanbidean hasteko.\nGuretzat, Zure negoziorako lokal berria erosteko.\nGuretzat, Zure lanbide-jardueraren ondoriozko diruzaintza-premiei aurre egiteko.\nGuretzat, Zure ekipamendu informatikoa eguneratzeko.\nGuretzat, Kobrantza eta ordainketen arteko desorekak estaltzeko.\nAutonomoentzako konponbideak >\nEnpresa txiki eta ertainentzako konponbideak >\nBehar duzun guztian aholkatuko dizugu. Ezagutu zer konponbide eskaintzen ditugun epe labur nahiz luzerako finantzaketa behar duten beste eremu batzuetan, kasurako:\nAbalen lerroa edo\nFinantzatu eraikina birgaitzeko lanak eta egitura, eraginkortasun energetikoa edo egokitasuna hobetzekoak.\nHiru Urteko Birgaitze Asegurua barne\n8 urte arte\nMakineria, ekipamendua, ibilgailu industrialak eta turismoak eskuratu nahi dituzu, zerga-onura nabarmenekin?\n5 urte arte\nEuren jardunean lehiaketetarako eta esleipenetarako behin eta berriz bermeak eman behar badituzte, abalen linea bat irekitzeko aukera ematen die Arquiak profesionalei, kaudimen, arintasun eta aurrezpen osoarekin.\nBadaude, halaber, abal eta bermeetarako beste modalitate batzuk ere, bermatutako obligazioaren ezaugarrien araberakoak:\nAbal ekonomiko-komertziala: Ondasunen salerosketen, zergen eta beste kontzeptu batzuen ordainketa bermatzen du, baita merkantziak saltzeagatik edo zerbitzuak emateagatik bezeroak kontura jasotako kopuruen itzulketak ere.\nAbal ekonomiko-finantzarioa: Kredituen, maileguen edo bestelako kreditu-erraztasunen itzulketa bermatzen du, bai bezeroak baditu, bai beste edozein finantza-erakundetan eman badizkiote.\nProfesional batek lehiaketara aurkezteko erabakia hartzen duenetik enkargua amaitu arte, unean-unean behar duen irtenbidea eskaintzen diogu.\nDeialdia eta parte-hartzea: Lehiaketetan parte hartzeko behin-behineko abalak.\nEsleipena: Lehiaketak (teknikoak) esleitzeko behin betiko abalak. Notarioaren esku-hartzerik gabe 30.000 € arte.\nBetearazpena: Haren produktuen bidez likidezia izateko aukera.\nAdierazi Finantzaketako zer produkturi buruz behar duzun informazio gehiago, eta lehenbailehen erantzungo dizugu.


Darjeeling-eko plantazio ekologikoak - Oikocredit España\nDarjeeling-eko plantazio ekologikoak\n27 urtarrila | 2014\nOikocreditek 1978. urtetik Indian egiten du lan, kapital inbertsioak egiten ditu eta herrialde osoko enpresa sozial ugariri kapitala eskaintzen die. Egin berri duen kapital-inbertsioetako bat Darjeeling Organic Tea Estates Private Ltd enpresan egindakoa da, bere plantazio nagusiagatik ezaguna: Ambootia. Sanjay Bansal-ek zuzentzen duen familia-enpresa bat da eta bertan tea ekoizten dute. Darjeeling eskualdeko bigarren ekoizlerik handiena da eta Demeter biodinamika ziurtagiria duen munduko te ekoizlerik handiena. Gizartean zein ingurumenean duen eragin esanguratsuagatik da ezaguna.\nDarjeeling marka bere produktuen zapore bakanagatik eta kalitate bikainagatik da ezaguna; baina, azken hamarkadetan ez da ongi erabili izan, izan ere, enpresa atzerritar askok, Darjeeling tea saltzen zutela ziurtatzen zuten, baina beste te batzuekin egindako nahasketak baino ez zituzten saltzen. Darjeeling Tea Erakundeak, Sanjay buru zelarik, jo eta ke egin du lan Darjeeling eskualdean ekoizten diren teak “adierazte geografikoa” (AG) ziurtagiria lor zezaten. Gaur egun, Munduko Merkataritza Elkarteak Darjeelin markak ekoiztutako te guztia aintzatesten du eta konkurrentzia desleialetik babesten du. 2004. urtetan, Darjeeling tea Indiako AGdun lehen produktu gisa erregistratu zen eta 2011n Europar Batasuneko “adierazte geografiko babestu” gisa izen eman zuen. Darjeeling tearen alde egindako aurrerapauso garrantzitsuei esker, bere kalitate onagatik saritua izateko aukera du.\nTearen prezio igoera horri esker, Ambootiak bere arrakasta handitzeko eta lursail berriak bereganatzeko aukera izan zuen; abandonatutako lursailak batik bat, zeintzuetan langileen bizi baldintzak txarrak ziren eta te zuhaixken eta lurraren egoera nahiko eskasa zen. Gaurko egunean, Ambootiako hamaika lursailetan te organikoa ekoizten da. Gainera, enpresak lursail berrietan nekazaritza sistema organiko eta biodinamikoak abiarazi nahi ditu. Horri esker, irabaziek gora egingo dute eta lortutakoa hori langile, plantazio eta ingurumenean inbertituko da.\nAmbootiak ia 6.000 langile ditu eta guztira 39.000 bat pertsonari egiten dio mesede. Lursail asko hain daude urrun, ezen lursailetan bertan zein iguruko eremuetan komunitate eta herriak sortu diren. Te lursailetako langile askoren diru-sarrerak eskudirutan ordaindutako soldatek osatzen dituzte baina beste zenbait abantaila ere dituzte, hala nola, familientzako ostatua doan, hezkuntza doan, osasun baldintza hobeak, eta bigarren mailako elikagaiak. Ambootiak lansari justu eta lehiakorrak eskaintzen ditu, baita haurrentzako nutrizio programa bat, etxebizitza hobeak, langileentzeko osasun eta hezkuntza zerbitzuak eta orobat, ordainsaririk jasotzen ez duten langileen ordainketa atzeratuak deuseztatzen ditu.\nIngurumenaren irankortasuna Ambotiaren lehentasun bat da eta mundu mailako zenbait egiaztapen erakundek horrekin bat egiten dute, esaterako, Demeter, Fair Trade eta Bio-Suisse. Ambootiak lurraren erabilera arduratsuaz kezkatzen da, plantazio estrategikoaz, eta tearen zapore naturalak eta osasun-onurak mantentzen dituzten drainatze sistemetaz ere. Karbono igorpenak murrizteko helburuarekin, Ambootiak honako hauek erabiltzen ditu: plantazioetan izurrite kontrolatzeko bertako belarrez sortutako sistema bat, lursailetan naturalki sortutako ongarria, ureztatzeko eskualdeko ur iturrriak eta energia berriztagarria.\nOikocrediten kapital-inbertsioen lantaldeko kideek te lursailak bisitatu zituzten, enpresak eskualdean sortzen zuen eragina pertsonalki ikusi ahal izateko. Alexander Remy Nazioarteko Oikocrediten inbertsio-ofiziala te landareen kalitatea eta Ambootiak ingurumenaren alde egiten zuen lana ikustean hunkitu zen gehien. “Ambootiak eskualdean tearen industria eraldatzeko aurre hartu du eta esaten duena betez eredu bihurtu da: plantazioetan bizi diren komunitateei tratamendu hobea eskaintzen die eta kalitate bikaineko teak sortzen saiatzen da” esan zuen Alexanderrek.\n2013ko ekainean, Ambootiak lursail gehiago erosteko behar beste kapital biltzea lortu zuen eta horrek helburu bakarra zuen, Darjeelinga ekoizteko gaitasuna zabaltzea. Behin enpresaren sendotasuna eta ingurumen zein gizartearen iraunkortasunerekiko konpromisoa ikusita, Oikocreditek Darjeeling Organic Tea Estates Private Ltd-n 3 milioi euroko inbertsioa egitea erabaki zuen eta modu horretan partaidetza minoritario bat eskuratu zuen.\nEnpresak dituen te marka ezagunenetako batzuk, Ambootiako lursaileta ereiten dira, Happy Valley, Monteviot, Moondakotee, Nurbong, Nagri eta Chongtong lursailetan. Nahi izanez gero, te denda espezializatuetan eta munduko supermerkatu organikotan eros daitezke.\nArtxiboa > 2014 > urtarrila\n27 urtarrila | 2014 - Divine, gizarte benetan zoragarria\n27 urtarrila | 2014 - Darjeeling-eko plantazio ekologikoak


1990 eta 2017 bitarteko narratiba-lanen itzultzaileen azterketa genero-ikuspegitik — EIZIE Elkartea\n1990 eta 2017 bitarteko narratiba-lanen itzultzaileen azterketa genero-ikuspegitik\nEuskal itzulpengintza gaur: argitaletxeen funtzioa euskarazko literatur itzulpenetan\nItzulpena gizarte-jarduera gisa Erromatar Garaian. Itzulpenaren teoriako bi testu klasiko berrirakurriz\nArtikulu honen xedea 1990. eta 2017. urteen arteko narratibako itzulpenen azterketa bat egitea da, genero-ikuspegitik. Ikergaiaren aurrekariak labur aipatu ondoren, lanaren metodologia azaldu da; lehenik, aztergaiaren aldia eta literatura-generoa mugatu dira, eta, jarraian, datu-basearen ezaugarriak aletu. Horren ondoren, Nor da Nor-etik abiatuta egindako datu-basea oinarri hartuta, besteak beste, arlo hauek aztertu dira: zenbat emakumezko aritu diren lan horiek itzultzen; zer bilakaera egon den itzultzaileen ehunekoetan; zein alde dagoen itzulpen-lehiaketa anonimoen bidez esleitutako lanen eta bestela esleitutako lanen artean emakumezkoen presentziari dagokionez, eta argitaletxe bakoitzean zenbat lan itzuli dituzten emakumezkoek.\nBada kezka bat zenbait (euskal) itzultzaileren artean helduentzako literatura itzultzen ari diren itzultzaileen artean emakumezkoak ez direlako itzultzaile-lanetan ari diren emakumezkoak adina. Blog bateko sarrera batean, UPV/EHUko udako ikastaro bateko hitzaldi batean zein Itzulpengintza eta Interpretazioko Graduko eskolaren batean adierazi izan da susmo hori, esate baterako, baina horretan gelditu izan dira. Lan1 honen xedea arlo horretan egoera zein den aztertzea izan da, eta, horretarako, literatura-itzulpengintzako datuak bildu, eta azterketa kuantitatiboa egin dugu.\nLiteratura-itzulpen guztiak aztertzea ezinezkoa zaigunez, eremua mugatu dugu. Batetik, aldiari dagokionez, 1990. eta 2017. urteen artean itzuli eta argitaratu diren lanak hartu ditugu kontuan. Literatura-generoari dagokionez, berriz, narratiba-lanetara mugatu gara, eta ez dugu egin bereizketarik nobelen eta ipuin-liburuen artean.\nEIZIEren Nor da Nor datu-basetik abiatuta (aurrerantzean, NdN), datu-base bat egin dugu aipatutako garai eta generoko lanekin, eta hori oinarri izanik aztertu dugu, genero-ikuspegia aintzat hartuta, zenbat itzulpen egin eta argitaratu diren urte horietan; zenbat itzultzaile aritu diren horiek itzultzen; zer bilakaera egon den emakumezko itzultzaileen kopuruetan urterik urte; zenbat itzultzaile aritu diren guztira lan horiek aztertzen eta zenbana lan itzuli dituzten; argitaletxe bakoitzean zenbat lan argitaratu diren eta zenbat emakumezko itzultzaile aritu diren, eta, biren edo gehiagoren artean egin diren itzulpenen kasuan, zenbat emakumezko egon diren eta zenbat gizonezko. Datu horiek testuinguruan jarri eta konparazioak egiteko, EIZIEko bazkideen zein UPV/EHUko Itzulpengintza eta Interpretazioko Graduko ikasleen datuak jaso ditugu.\nIkergai honen aurrekariak\nGeneroari erreparatuta euskarara literatura itzuli duten itzultzaileei buruzko aipamen zein lanak laburbilduko ditugu jarraian. Aipatutako lanen gai nagusia guk azterturikoa baino zabalagoa da, gure ikergaiari hertsiki lotzen zaion lanik ez baitugu topatu; hala ere, baliagarriak iruditzen zaizkigun zenbait datu aurkitu ditugu, genero-ikuspegia aintzat hartzen baitute. Argitaratu diren urtearen araberako hurrenkeran aurkeztuko ditugu Bakartxo Arrizabalagaren artikulu bat, Siadecok EIZIEren enkarguz egindako ikerketa bateko zenbait emaitza, Bego Montorioren aipamen eta artikulu bana, eta Ane Garcia Lopezen gradu amaierako lana.\nBakartxo Arrizabalagak, «Itzulpena eta feminismoa» (2007) artikuluaren lehen atalean, Itzulpenen subjektu agentea. Emazte itzultzaileak izenekoan, emakumezkoek itzulpengintzan zer leku duten jakin nahi baldin bada «azterketa horren beharra» adierazten du (2007: 81).\nArrizabalagak dioenez, langintzaren tasunak direla-eta, emakumezko askok erabaki du horretan jardutea, eta, hain zuzen ere, horiexek izan dira itzulpenaren alorrean emakumea hain agerian ez egotera eraman dutenak. Besteak beste, ikusezin izatea, besterentzat lan egitea eta etxetik lanean aritzea aipatzen ditu langintzaren ezaugarri gisa.\nArtikulu horretan bertan, Michaela Wolf ikertzailearen 2000. urteko ikerketa bati buruz hitz egiten du, zeinetan baieztatzen den alemanaren eremuan, oro har, itzultzaile gehienak emakumezkoak direla eta etxetik aritzen direla asko. Halaber, Arrizabalagak badio ere arlo hori aztertzea falta dela, adierazten du euskal itzultzaileon artean ere «emakumeok gehiengoa osatzen dugula» (2007: 82), nahiz eta ausartzen den esatera oraindik ere «itzultzailearen irudia gizonezkoa dela» (2007: 82), batez ere itzultzaile ospedunen eta eredugarri direnen artean.\nBestalde, 2006. urtean, Siadecok Euskal itzultzaile, zuzentzaile eta interpreteen ikerketa soziologikoa (2006) azterlana2 egin zuen, EIZIEren enkarguz. Ikerketa horretan, elur-bolaren teknika3 erabiliz, 394 itzultzailez osatutako errolda bat egin zuten. Inkesta bat bidali zitzaien, eta 220 itzultzailek erantzun zieten galderei. Parte-hartzaileen datuei erreparatuz eta generoa aintzat hartuta, emakumezko eta gizonezko itzultzaileen kopurua parekoa da; emakumezkoak 111 izan ziren (% 51); gizonezkoak, aldiz, 109 (% 49).\nLagina gure aztergaikoa baino zabalagoa da, ikerketa horretan itzultzaile, zuzentzaile eta interpreteek hartu baitzuten parte, eta ez da, beraz, helduen narratiba itzuli duten itzultzaileen eremu zehatzari buruzkoa soilik. Halaber, ez zituzten kontuan hartu, inondik ere, euskal itzulpengintzaren alorrean ari diren lagun guztiak, baina, datu horiei esker, izan dezakegu ideia bat langintzan ari direnei buruz.\n2013an, Elearazi blogean, «Euskarazko itzulpengintza: azkenaldiko joerak (I)» izeneko postean, «Azkenaldian euskarara itzulitako literatura: bideak, joerak eta esperientziak» UPV/EHUko udako ikastaroaren lehenengo saioko kronika jaso zuen Danele Sarriugartek, eta, postean irakur daitekeenez, Bego Montoriok «Literatura Unibertsala: bilduma bat, ekarpen ugari» izeneko hitzaldian adierazi zuen, batetik, Literatura Unibertsala bilduman itzultzaile gizonezkoak gehiago direla emakumezkoen aldean, nahiz eta alde hori «apaltzen» ari den, eta, bestetik, hori eragin dezaketen «arrazoiak argitzeko zenbait faktore aintzat hartzekoak liratekeela».\nBestalde, Bego Montoriok berak idatzitako iritzi-artikulu bat ere badago 31eskutik itzulpengintzari buruzko blogean. «Sotanak eta bestelako gonak» deritzon artikuluan aipatzen du, labur esateko, XX. mendeko itzultzaile aipagarrienak zein izan ziren aztertzen ari zela ikusi zuela EIZIEk izendatu zituen 51 ohorezko bazkideetatik bi bakarrik direla emakumezkoak. Horri kontrajarrita, berriz, gaur egungo datuak ematen ditu, Siadecok EIZIEren enkarguz egin eta jada aipatu dugun ikerketa oinarri hartuta. Esan bezala, galdetegiari erantzun zieten 220 itzultzaileetatik % 50,5 emakumezkoak ziren. Orobat, aipatzen du EIZIEko bazkideen artean % 56 direla emakumezkoak, eta Gasteizen, Itzulpengintza eta Interpretazioko ikasketetan ere, «gehiengo erabatekoa neskak» direla.\nMontorioren artikuluan, onartzen da Mendebaldeko emakumezkoen egoera asko aldatu dela azken hamarkadetan, baina, hala ere, autoreak azpimarratzen du errealitateari begiratzeko moduak ere izango duela eragina aurretik aipatu den desberdintasunari dagokionez, eta ondorioztatzen du ondo egongo litzatekeela garai horri «beste begi batzuekin begiratzea», Montorioren ustez horrek eragingo bailuke egun ez dauden beste itzultzaile batzuk ere agertzea.\nBukatzeko, Ane Garcia Lopezen Poesia itzulpena: jarduera periferiko baten analisia (2016) izeneko gradu amaierako lanean, orain arte euskarara ekarritako poesiaren analisi bat egiten da, eta, besteak beste, emakumezkoek itzulpen horiek egiterakoan zer leku izan duten aztertzen da.\nPoesiako monografiak itzuli dituztenen generoari erreparatuta, Garcia Lopezen arabera, 84 itzultzailetik lau dira emakumezkoak; horrenbestez, % 5 baino gutxiago da horretan aritu diren emakumezkoen kopurua. Datu hori harrigarritzat jotzen du autoreak; izan ere, Itzulpengintza eta Interpretazioko ikasketetako ikasleen artean dauden gizonezko ikasleak ez dira asko izaten. Gehien itzuli izan duten itzultzaileen artean kokatzen dituen guztiak gizonezkoak dira, gainera: Juan Angel Etxebarria, Koldo Izagirre, Josu Landa, Gerardo Markuleta, Andima Ibinagabeitia, Eduardo Gil, Joseba Sarrionandia, Juan Garzia (2016: 10).\nBestalde, 1980tik aurrera monografia ez beste euskarrietan publikatu den poesiari dagokionez, 130 itzultzaile aritu direla aipatzen du Garcia Lopezek, eta azpimarratzen du horietatik asko idazleak direla. Aldi horretan, guztira 691 poema zenbatu ditu Garcia Lopezek, eta haietatik 65 lan itzuli dituzte emakumezkoek. Itzultzaileei dagokienez, 65 lan horiek 21 emakumek itzuli dituzte, eta lan horiek itzuli dituzten itzultzaile kopuru osoaren % 16,15 da (2016: 15).\nHorrenbestez, Garcia Lopezek ondorioztatzen duenez, nagusiki gizonezkoek euskaratutako poesia argitaratzen da. Hala ere, adierazten du horren arrazoia ez dela «emakumezko itzultzaileen falta», ezpada «gure gizarteari estrukturalki eragiten dioten hainbat arrazoi» (2016: 16) —esate baterako, heteropatriarkatua—, eta horrek eragiten duela gizonezkoek poesiaren itzulpenean leku gehiago izatea.\nAldiaren eta literatura-generoaren mugaketa\nLanean aztertuko den aldia 1990etik 2017rako tartea da, eta bi faktore hartu dira kontuan tarte hori aukeratzerakoan. Batetik, hasierako urte hori ezarri da orduan hasi zirelako Literatura Unibertsala bildumako lehen argitalpenak. Bilduma horren xedea atzerriko literatura euskarara ekarri eta argitaratzea da, eta egitasmo instituzionala eta, beraz, publikoa da. Miren Ibarluzearen «Literatura Unibertsala bildumaren bideak» (2013) artikuluan ikus daitekeenez, haren oinarrian EIZIEren eta Eusko Jaurlaritzako Kultura Sailaren arteko hitzarmen bat dago, eta, besteak beste, euskara normalizatzeko egindako urrats bat da, itzulpengintzako jarduerak ezinbestekoak baitira ildo horretan. Halaber, esan daiteke baduela itzulpengintzaren alorreko jarduerak eta horretan diharduten profesionalak bultzatzeko asmoa ere, eta bildumaren xedea betetzeko plangintza bati jarraituta egina dela.\nHorrenbestez, ondoriozta daiteke literatura-itzulpenak argitaratzeko politika bat ezarri zela Eusko Jaurlaritzaren eta EIZIEren arteko hitzarmenarekin, eta, beraz, pentsa liteke literatura-itzulpenen argitalpenak areagotuz joango zirela urte horretatik aurrera. Ildo horretatik, Manu López Gasenik (2009) egin zuen euskal itzulpenei buruzko azterketan adierazten duenez, 1976. eta 2008. urteen artean, 1990eko hamarraldian argitaratu ziren itzulpen gehien, eta gogorarazten digu garai horretan sortu zirela, besteak beste, itzulpen-ikasketak, EIZIE eta Literatura Unibertsala.\nAmaierako urteari dagokionez, 2017a jarri dugu, artikulu honen oinarrian dagoen lana 2018ko irailean aurkeztu genuelako eta urtea osorik hartzeko aukera eman zigulako horrek.\nItzultzaileen azterketa egiteko itzulpenen euren generoari dagokionez, berriz, kanonaren erdigunean egongo liratekeen lanak hartu ditugu, hau da, helduen literaturako narratibako lanak, halakoak itzultzen dituztenak baitira, ziur asko, agerien dauden itzultzaileak, egunkarietako berri zein argitalpenetan gehien agertzen direnak. López Gaseniren azterketan ikus daitekeenez, ez dira, kopuruari dagokionez, gehien itzultzen direnak, haur- eta gazte-literaturakoak (HGL) baitira. Edonola ere, ez dirudi halako lanen itzultzaileak hainbeste aintzatesten direnik, eta, orobat, ez dute horrenbesteko ikusgarritasunik.\nJoan Mari Torrealdairen (2018) 2016ko euskal liburugintzaren azterketan ikus daitekeenez, euskaraz publikatutako lanak ekoizpen tematikoaren arabera sailkatuz gero, hauek dira ehunekoak:\nLiteraturari bagagozkio, HGLko argitalpenak dira nagusi, eta ia ekoizpen horren erdia hartuko lukete helduen literaturako argitalpenek. HGLko argitalpenen artean, gainera, 489 titulutik % 68,1 itzulitako lanak dira (Torrealdai, 2018: 104); beraz, pisu handia dauka itzulpenak arlo horretan.\nHelduen literaturako tituluei dagokienez, bestalde, 268 titulu aipatzen ditu Torrealdaik (2018: 108), eta horietatik % 23,6 dira itzulpenak.\nHelduei zuzendutako tituluak generoka banatuz gero, Torrealdairen arabera, % 52,4 eleberriaren eta ipuinaren multzokoak dira, eta, ondoren, olerkia egongo litzateke (% 21,3). Tartea, beraz, oso nabarmena da, eta argi ikus daiteke zein den helduen literaturan nagusi den generoa. Hori dela eta, aztergaia genero horretara mugatu dugu, itzultzaileen agerikotasuna ez ezik aintzat hartuta helduen literaturako kopuru handiena genero horretakoa dela eta, beraz, azterketa ahalik eta osoena egiteko datuak genero horretatik aterako ditugulako.\nAzkenik, aipatu behar dugu papereko argitalpenetan jarri dugula arreta eta, horrenbestez, kanpoan gelditu direla Interneteko argitalpenak (Elearazi, Berbaratza, Armiarma…); izan ere, guk aztertutako aldi osoa aintzat hartuz gero, fenomeno nahiko berria iruditzen zaigu. Horrez gainera, sarean argitaratutako lanak oro har laburragoak izaten direnez, jende gehiago ari da halakoak itzultzen, eta, horrenbestez, iruditzen zaigu itzultzaileen kopuruak zertxobait desitxuratzeko arriskua egon daitekeela halakoak ere kontuan hartuz gero. Nolanahi ere, etorkizunean aztertzeko gai bat iruditzen zaigu, besteak beste ikusteko ea alderik ba ote dagoen modu amateurrean eta borondatez egiten diren itzulpenetan, itzultzaileen generoari dagokionez.\nLan hau egiteko, EIZIEren NdN datu-baseko datuak erabili dira, hori baita, NdNren beraren webgunean ikus daitekeen moduan, gure eremu honetan «oinarrian itzulpengintza duen datu-base bakarra» eta, gure ustez, itzultzaileei buruzko informaziorik osatuena biltzen duen katalogoa.\nGure azterketan, testu mota, xede-hizkuntza eta itzulpenaren argitalpen-data erabili ditugu datu-basea osatzeko. Hala, testu motaren atalean, narratiba aukeratu dugu; xede-hizkuntzari dagokionez, euskararenera mugatu dugu bilaketa, eta, itzulpenaren argitalpen-datan, 1990etik 2017ra bitarteko emaitzak eskatu dizkiogu. Emandako datuak txukundu ondoren (datu-basearen emaitzak bistaratzeko formatuan akats batzuk baitzeuden), berrargitalpenak zein lehenengoz guk aztergai dugun aldian argitaratu diren arren 1990a baino lehen eginak diren itzulpenak ezabatu ditugu, gure aztergaian aldi horretan jardunean aritu diren itzultzaileak aztertu nahi izan ditugulako.\nHalaber, Literatura Unibertsaleko datuak ere eskuratu ditugu NdNtik, lehiaketa itsu bidez aukeratzen baita bilduma horretako lanak nork itzuliko dituen; horrek aukera emango digu alderatzeko horrelako lehiaketen bidez aukeratzen diren itzultzaileen generoari buruzko datuak eta bestela esleitzen diren itzulpenei buruzkoak. Literatura Unibertsaleko argitalpenei buruzko informazioa eskuratzeko, testu motaren atalean «narratiba» eta bilaketa orokorraren atalean «Literatura unibertsala» hitz-konbinazioarekin egin dugu bilaketa, eta emaitza horietan oinarritu gara azterketa egiteko. Jokin Zaitegi lehiaketa itsuko lanei dagokienez, Elkarren webgunetik jaso dugu informazioa.\nNdNtik eskuratutako datu horiei itzultzailearen generoari buruzko informazioa gehitu diegu; itzultzailearen izenean oinarrituta adierazi dugu ea gizonezkoa ala emakumezkoa den.\nGuztira, 631 lan bildu ditugu; Literatura Unibertsala bilduman argitaratutakoak dira horietarik 160, eta Jokin Zaitegikoak, berriz, 9.\nAtal honetan, bildu ditugu datu-basetik abiatuta gure ustez atera ditugun daturik interesgarrienak. Literatura-lanen itzultzaileei buruzko datuei testuingurua jartzeko balio dutela-eta, EIZIEko bazkideen eta UPV/EHUko Itzulpengintza eta Interpretazioko graduko ikasleen zenbait datu emango ditugu lehenengo eta behin.\nHona hemen EIZIEko bazkideak nola banatzen diren generoaren arabera. Erdiak baino zerbait gehiago dira emakumezkoak, eta % 46 osatzen dute gizonezko bazkideek. Guztira, erreferentziatzat 2018ko martxoko datuak4 hartuz, 367 bazkide daude EIZIEn, eta haietatik 197 dira emakumezkoak.\nHiru bazkide mota daude EIZIEn: bazkide arruntak, ikasleak eta ohorezko bazkideak. Azken horiek EIZIEk izendatzen ditu, bere garaian itzultzaile aitzindari izan zirelako.\nHoriek kenduz gero, emakumezkoen ehunekoa altuxeagoa da; izan ere, bazkide arruntak eta ikasleak aintzat hartuta, 342 bazkide daude elkartean, eta haietatik 197 (% 57,60) emakumezkoak dira.\n1. grafikoa. EIZIEko bazkideen ehunekoak generoaren arabera. Iturria: EIZIE\nJarraian ageri den grafikoan ikus daitezke aztergai izan ditugun urteetan EIZIEn bazkide egin diren kideei buruzko datuak, generoaren arabera. Agerian gelditzen da hasierako urteetan gizonezkoak gehiago zirela. Nabarmena da, esate baterako, 2002an zenbat gizonezko bazkide berri egin ziren; hain justu ere, urte horretan izendatu zituen EIZIEk zenbait ohorezko bazkide (32); guztiak gizonezkoak. Urte horretatik aurrera, baina, gauzak nabarmen aldatzen dira, orduz geroztik emakumezko bazkide berri gehiago baitaude urte guztietan.\n2. grafikoa. EIZIEko bazkide berriak urtez urte generoaren arabera. Iturria: EIZIE.\nPentsa liteke 2000ko hamarkadako emakumezko bazkideen igoera horretan eragina izango zuela UPV/EHUn itzulpengintzako ikasketak ezartzeak, aurreraxeago aipatuko den moduan, eskola horietan nabarmen gehiago baitira emakumezkoak.\nUPV/EHUko graduko ikasleak\nItzulpengintza eta Interpretazioko graduko ikasleen artean ere, emakumezkoak dira nagusi. UPV/EHUn 2001-02 ikasturtean ikasketak ezarri zirenetik 2017-18ko ikasturteetan matrikulatu direnen artean, % 80tik gora emakumezkoak izan dira.5 Halaber, emakumezkoak izan dira gehien, besteak beste, ikasturte hauetako graduatuen artean ere: 2014-15 ikasturtean, graduatuen % 73,33; 2015-16an, % 89,09, eta 2016-17an, % 86,79.\nTestuinguruan jartzeko datu horiek eman ondoren, gure aztergaiaren zenbait datu iruzkinduko ditugu jarraian. Lagina osorik hartuta, literaturan ari diren emakumezkoen ehunekoa urrun dago EIZIEko bazkideen zein UPV/EHUko ikasleen ehunekoetatik. Hain zuzen ere, 1990 eta 2017 artean itzuli eta argitaratu diren liburuen datu-basean, 631 liburu zenbatu ditugu, eta horiek itzultzen 671 itzultzaile aritu dira;6 170 emakumezko eta 501 gizonezko. Horrenbestez, itzultzaile horien artean, % 25,34 izan dira emakumezkoak; lau itzultzailetik bat, alegia.\nUrtez urteko bilakaera\n3. grafikoa. Itzultzaileen ehunekoak urtez urte generoaren arabera.\nGrafikoan ikus daitekeenez, emakumezko itzultzaileen kopurua, urtez urte, gizonezko itzultzaileena baino baxuagoa izan da, 2017an izan ezik; izan ere, urte horretan aritutako 19 itzultzailetik 12 (% 63,16) emakumezkoak izan ziren, eta 7 (% 36,84) gizonezkoak.\nBatez beste, urte bakoitzean 22 argitalpen eta 23 itzultzaile egon dira; haietatik 6 izan dira emakumezkoak eta 17 gizonezkoak; horrenbestez, gizonezkoak emakumezkoak halako hiru izan dira ia. Esan bezala, emakumezkoen ehunekorik altuena 2017koa da, eta baxuena, berriz, 2001ekoa; hain justu, urte horretako itzultzaileen artean % 7,14 izan ziren emakumezkoak, eta aurreko urteko kopurua ere paretsua da (% 7,69). Bestalde, 2002tik aurrera, emakumeen ehunekoa 15etik gora egon da urte guztietan. 2002-2017 aldiko batezbestekoei erreparatuz gero, emakumezko itzultzaileak % 29,35 izan dira; hortaz, ehuneko hori aztergai izan dugun aldi osokoa baino zertxobait altuagoa da.\nLehiaketa bidez esleitutako itzulpenak eta bestela esleitutakoak\nLehiaketa bidez esleitutako lanen artean, 169 lan zenbatu ditugu; 160 Literatura Unibertsala bildumari dagozkio, eta 9 Jokin Zaitegi lehiaketari. Lehiaketa horietan esleitutako lanak egin dituzten itzultzaileak 184 izan dira guztira; haietatik 52 izan dira emakumezkoak; % 28,26, beraz. Bestela esleitutakoak, aldiz, 462 izan dira denera, eta 487 itzultzailek egin dituzte itzulpenok. Itzulpen horietan, 118 izan dira emakumezkoak —% 24,23, alegia—, eta gizonezkoak 369 (% 75,77). Hala, bada, lehiaketa bidez esleitutako lanetan, emakumezkoen ehunekoa apur bat handiagoa da bestela esleitutako lanen ehunekoaren aldean, nahiz eta zifra hori ere urrun dagoen EIZIEko bazkideen zein Itzulpengintzako ikasleen proportzioetatik.\nItzultzaileen kopuru absolutuak\n4. grafikoa. Itzultzaileen ehunekoak urtez urte generoaren arabera.\nDatu-basean bildu ditugun lanetan parte hartu duten itzultzaileak guztira 2277 izan dira; 65 emakumezkoak dira, eta 162 gizonezkoak, hau da, 10etik 7 pasatxo dira gizonezkoak eta ia 3 emakumezkoak.\nParagrafo honen ondorengo taulan ikus daitezke 227 itzultzaile horietatik argitalpen gehien dituzten lehen 30 itzultzaileak, bakoitzaren argitalpen kopuruarekin batera, eta zenbaki horren araberako hurrenkeran. Ikus daitekeenez, lehen postuan dauden emakumezkoaren, Koro Navarroren, eta gizonezkoaren, Xabier Olarraren, argitalpen kopurua nahiko antzerakoa da; 25 eta 28, hurrenez hurren. Edonola ere, bigarrenen artean, Josu Zabaletaren kopurua Miren Arratibelenaren bikoitza da, eta hortik aurrerako aldea ere nabaria da.\nAzken hamarren datuei erreparatuz gero ere ikusten da aldea, postu horietan dauden emakumezkoen argitalpenak 2 baitira eta gizonezkoenak aldiz 6 eta 5. Taula horrekin bukatzeko, konparazio baterako, lehen 30 itzultzaileen argitalpenak guztira hartuz gero, emakumezkoenak 134 dira; gizonezkoenak, ostera, 292; bikoitza baino gehiago, beraz.\nBi grafiko hauetan ikus daitezke, batetik, argitaletxe bakoitzak argitaratu duen liburu kopurua, eta, bestetik, liburu horiek itzultzen aritu diren emakumezko eta gizonezkoen ehunekoak. Grafikook egiteko ez dira kontuan hartu lehiaketa bidez esleitu diren lanak, ez eta liburu bakarra argitaratu duten argitaletxeak ere. Hartara, guztira, 433 argitalpen izan ditugu kontuan, eta 458 itzultzaile kontatu ditugu.8\n5. grafikoa. Argitaletxeen argitalpenak.\nIkus daitekeen moduan, argitalpen gehien (108) Igelak egin ditu, eta horren atzetik daude Erein (73), Alberdania (59), Txalaparta (43) eta Elkar (41). Haien ondoren dago Hiria (21), baina Elkarren argitalpen kopurua bikoitza da argitaletxe horrenaren aldean. Gainerako argitaletxeen kopuruak 20tik behera daude; Meettokek 16 ditu; Pasazaitek 12; Denonarteanek 10; Pamielak 9; Alberdaniak eta Ereinek batera 8; Infomartek 5; Susak eta Txertoak 4na; Edo!-k, Eganek eta EHUk eta ZTK ekoizpenak-ek 3na; eta 2na Berminghamek, Katakrakek eta Maiatzek.\nBigarren taula honetan ikus daiteke argitaletxe bakoitzean argitaratu diren lanetan ehuneko zenbat izan diren itzultzaileak gizonezkoak eta zenbat emakumezkoak.\n6. grafikoa. Argitaletxeetako argitalpenen itzultzaileak generoaren arabera (%).\nEmakumezkoek itzulitako lanen ehunekoei erreparatuz gero, Katakraken ehunekoa da altuena; hain zuzen, argitaraturiko lan guztietan (2) aritu dira itzultzaile emakumezkoak (3). Horren ondoren leudeke Edo! argitaletxea eta Alberdania eta Ereinen artean argitaratutako itzulpenak. Hain zuzen ere, bi horiek argitaraturiko lanen % 66,67 itzuli dituzte emakumezkoek. Azkenik, Pasazaiteren lanak itzuli dituzten % 58,33 izan dira emakumezkoak. Gainerako argitaletxeen itzulpenen erdiak baino gehiago gizonezkoek egin dituzte.\nHori ikusirik, pentsa liteke zenbat eta argitaletxe berriagoa izan emakumezko itzultzaileen ehunekoa altuagoa dela, nahiz eta aipatu behar den itzulpenak ere gutxiago direla. Katakrak, Edo! eta Pasazaite 2010eko hamarkadan sortutako argitaletxeak dira guztiak, eta Alberdaniak eta Ereinek ere hamarraldi horren hasieran ekin zioten Batera saileko lanak elkarlanean argitaratzeari.\nItzulpen gehien argitaratu dituzten argitaletxeei dagokienez, emakumezko itzultzaileen ehunekorik altuena Txalapartarena da: itzultzaileen % 30,43 da emakumezkoa; horren ondoren daude Elkar (% 26,19), Alberdania (% 21,67), Igela (% 21,24) eta Erein (% 19,23).\nBukatzeko, zenbait argitaletxetan, emakumezko bat ere ez da aritu gure ikergaiari dagozkion lanak itzultzen; guztiek dituzte 5 argitalpen edo gutxiago: Infomart (5), Egan (3), ZTK ekoizpenak (3), Bermingham (2) eta Maiatz (2).\nTaldean egindako itzulpenak\nBi itzultzaileren edo gehiagoren artean egin diren 31 lan daude datu-basean, eta 70 itzultzaile9 jardun dira lan horiek itzultzen; emakumezkoak adina gizonezko. Lehiaketa bidez esleituta, 10 lan itzuli dira taldean, 25 itzultzaileren eskutik, eta haietatik % 56 dira emakumezkoak. Esan daiteke, beraz, lehiaketetan, gizonezko baino emakumezko gehiago aritu direla talde-lanean.\nBestela esleitu direnen artean, bestalde, erdiak baino gutxixeago izan dira emakumezkoak: 10etik 4,6, hain justu.\nKopuru absolutuei erreparatuz gero, 52 izan dira guztira10 31 lan horiek itzuli dituzten itzultzaileak; horrenbestez, batzuk behin baino gehiagotan aritu dira taldean itzultzen. Hain justu, 52 itzultzaile horietatik 27 izan dira emakumezkoak, eta 25 gizonezkoak. Horrek esan nahi du gure datu-basean agertzen diren emakumezko itzultzaileen % 41,54k noizbait taldean argitaratu duela lanen bat, eta gizonezkoen artean, berriz, % 15,43k.\nBukatzeko, ondorio gisa esan dezakegu alde nabaria dagoela EIZIEko bazkide emakumezkoen eta Itzulpengintzako ikasketetako emakumezkoen eta narratibako lanak itzuli dituzten emakumezkoen ehunekoetan. Halaber, kopuru absolutuei erreparatuz gero, langintza horretan aritu diren emakumezkoen kopurua baxuagoa da gizonezkoen kopuruaren aldean, bai eta genero bakoitzeko itzultzaileen argitalpen kopuruak ere, gizonezkoek argitaratu dituztenak bikoitza baino gehixeago baitira emakumezkoen aldean.\nLehiaketa bidez edo bestela esleitu diren lanei dagokienez ere, aipagarria da emakumezkoen ehunekoa zertxobait altuagoa dela lehiaketen kasuan. Horrek esan nahi du oraindik ere enkarguak egiterakoan gutxiago jotzen dela emakumezko itzultzaileengana, eta horixe ikusten da datuak argitaletxeen arabera erakusten dituen grafikoan ere.\nBukatzeko, taldean argitaratzeari dagokionez eta kopuru absolutuak oinarri hartuta, ondoriozta daiteke emakumezkoek gehiago jotzen dutela taldean itzultzera gizonezkoek baino.\nArrizabalaga, Bakartxo (2007). Itzulpena eta feminismoa. Senez 32.\nGarcia Lopez, Ane (2016). Poesia itzulpena: jarduera periferiko baten analisia. (Kontsulta: 2018-06-12).\nIbarluzea Santisteban, Miren (2013). «Literatura Unibertsala bildumaren bideak». Lapurdum 17.\nLópez Gaseni, Manu (2009). Euskal itzulpenen inbentarioa eta azterketa (1976-2008).\nMontorio Uribarren, Bego (2014). Sotanak eta bestelako gonak. (Kontsulta: 2018-06-12).\nSarriugarte, Danele (2013). Euskarazko itzulpengintza: azkenaldiko joerak (I). (Kontsulta: 2018-06-12).\nSiadeco (2006). Euskal itzultzaile, zuzentzaile eta interpreteen ikerketa soziologikoa (2006).\nTorrealdai, Joan Mari (2018): «Euskal liburugintza 2016», Jakin 226, 93.-110. or.\nUPV/EHU Zenbakitan. Graduko ikasketak. (Kontsulta: 2018-06-12).\nArtikulu honen oinarrian, 2018ko irailean aurkeztu eta defendatutako izen bereko gradu amaierako lana dago. Horrenbestez, artikuluan agertzen diren datu guztiak garai hori baino lehenagokoak dira.\nIkerketa horretako datuak eskuratu ahal izateko, EIZIErekin jarri ginen harremanetan; izan ere, haien enkarguz egindako lana izan zen, eta ez zuten zabaldu. Eskerrak eman nahi dizkiegu informazioa emateko izan duten prestutasunagatik.\nElur-bolaren teknika laginketa-metodo bat da, lagina osatzeko subjektuak aurkitzea zaila denean erabiltzen dena. Siadecoren ikerketaren kasuan, euskal itzultzaile, interprete eta zuzentzaileen errolda bat egiteko asmoz, galdetegi bat bidali zitzaien EIZIEko bazkideei (lehenengo elur-bola), eta, haiek emandako izenekin, berriz ere bigarren elur-bola bat igorri zuten, langintza horietan ari ziren ahalik eta kide gehienak bilatu eta errolda egiteko.\nEIZIEko datuak elkartearen idazkaritzan diharduen Arantzazu Royok helarazi dizkigu.\nDatu hauek eskuratzeko, UPV/EHUren «Zenbakitan» atalera jo dugu, baina azken urteetako daturik ez da agertzen. Ana Aguinaco Letren Fakultateko administrariak helarazi dizkigu, Artus aplikazio informatikoa oinarri hartuta.\nItzultzaile kopuru hori sinatze kopuruari dagokio. Ez dira 671 itzultzaile, aintzat hartu baitira itzultzaile bakoitzak egin dituen argitalpen guztiak, eta guztiak zenbatu baitira itzultzaile beregain baten lan gisa, hau da, itzultzaile batek bi itzulpen argitaratu baditu, bi aldiz egongo da zenbatuta itzultzaile bera. Besterik da itzultzaile absolutuez hitz egiten denean; kasu horretan, lan bat baino gehiago sinatu badu ere, behin bakarrik egongo da zenbatuta.\nKasu honetan, behin bakarrik zenbatu dira itzultzaileak.\nBerriz ere dihardugu sinatze kopuruei buruz.\nSinatze kopuruei buruz ari gara hemen.\nKasu honetan, itzultzaileak behin bakarrik zenbatu dira, nahiz eta lan bat baino gehiago argitaratu taldean.


"Panoramix-en kontsultara" - - Goiena.eus\nMarkos Balentziaga 2012-07-05 17:00\nArdura-iturri baino ez dugun krisiari...\n... gaurkoan, irribarrearen balkoitik begiratzea erabaki dut.\nBehin berriro ere Ana Mato Osasun ministroa dut berbabide. Ez dut inoiz entzun Mato medikua denik, baina isilik egotekoa ez dena badakit. Eta zer esan du oraingoan? Ba, honako hauxe: gaitz arinen sendabide bila farmaziara barik belardendara joatea daukagula. Ederki dakit askotan egiten dugula Matok esan duena baina, twitter erdik ―arrazoiz― egotzi dion moduan, ez da serioa ministro batek errezeta profesional hori eskaintzea.\nKasu praktiko batera etorriz, irakurle maite, beherakoa duzu gaixotasun ligth horien artean. Ozpina erabiltzen da, jakina denez, beherakoa idortzeko. Eta ozpinik ozpinenak ere atertzen ez badizu behera behar demonioa?\nInoiz egoera mutur horretan aurkituko bazina, agian, Asterixen eta Obelixen herrixkan botikazain duten Panoramixen edabeetakoren bat hartzea geratzen zaizu. Zein? Erabakia hartzeko jarri tronuan eta ikusi edo irakurri Asterixen eta Obelixen abenturak.


Hezkuntzako Ikuskapen Zerbitzuak aurkezturiko txostenean adierazi du komenigarria dela Derrigorrezko Bigarren Hezkuntzako Sari Berezien deialdia argitaratzea, izan ere, abuztuaren 31ko 1070/1990 Errege Dekretuan eta Hezkuntza Ministerioaren uztailaren 29ko ECD/1611/2015 Aginduan ezarritakoaren arabera, Hezkuntza Departamentuari dagokio Nafarroako Foru Komunitatean deialdi hori egitea.\n1. 2020-2021 ikasturteari dagozkion Derrigorrezko Bigarren Hezkuntzako Sari Berezien deialdia onestea, ebazpen honen I. eranskinean xedatutakoarekin bat.\n2. 750 euroko gastua baimendu eta konprometitzea 2021ko aurrekontuko “Sariak eta lehiaketak” izeneko 420005 42800 2268 321100 partidaren kargura.\n3. Ebazpen hau eta dagozkion eranskinak Nafarroako Aldizkari Ofizialean argitara daitezela agintzea.\n3. Ebazpen hau eta dagozkion eranskinak Hezkuntzako Ikuskapen Zerbitzura eta Kudeaketa Ekonomikoaren Bulegora igortzea, behar diren ondorioak izan ditzaten.\nIruñean, 2021eko uztailaren 21ean.–Hezkuntzako Teknologien eta IKT Azpiegituren Zerbitzuko zuzendaria, Juan Ardaiz Astrain.\nDerrigorrezko Bigarren Hezkuntzako Sari Berezien deialdia, 2020-2021 ikasturtekoa\nHezkuntza Ministerioaren uztailaren 29ko ECD/1611/2015 Aginduan xedatutakoaren arabera, Nafarroako Gobernuko Hezkuntza Departamentuak 2020-2021 ikasturteari dagozkion Derrigorrezko Bigarren Hezkuntzako Sari Berezien deialdia egin du Foru Komunitatean. Hona hemen\nEbazpen honen xedea da iragartzea Nafarroako Foru Komunitateko Derrigorrezko Bigarren Hezkuntzako Sari Bereziak norgehiagokako araubidean emateko deialdia, 2020-2021 ikasturteari dagokiona.\nHiru sari esleituko dira gehienez.\nDerrigorrezko Bigarren Hezkuntzako Sari Berezietarako izangai izan daitezke, aldez aurretik inskribaturik, honako baldintza hauek betetzen dituzten ikasleak:\n–Derrigorrezko Bigarren Hezkuntza osoa Espainiako ikastetxeetan egin izana, dela araubide presentzialean, dela urrutiko araubidean, maiatzaren 3ko 2/2006 Lege Organikoaren esparruan ezarritako aukeretako edozeinetan.\n–Ikasketa horiek deialdian zehazten den ikasturtean bukatu izana Nafarroako Foru Komunitateko ikastetxe batean, etapako irakasgai guztiak gaindituta dituela amaierako ebaluazio arruntean.\n–Derrigorrezko Bigarren Hezkuntzako lau ikasmailetan, orokorki, 8,75eko batez besteko nota edo handiagoa izatea. Batezbestekoa ateratzeko, Derrigorrezko Bigarren Hezkuntzako lau ikasmailetako irakasgai guztietako kalifikazioak hartuko dira aintzat, eta batezbesteko hori hurbilen dagoen ehunenean biribilduko da, eta goitik eta behetik distantzia berberera baldin badago, goiko ehunenean biribilduko da. Kalkulu horretan ez dira kontuan hartuko “gai”, “salbuetsia” edo “baliozkotua” adierazten duten kalifikazioak.\n–Derrigorrezko Bigarren Hezkuntzako azken ikasmailan, “bikain” lortu izana probaren xede diren irakasgaien azken kalifikazioan, hots: Gaztelania eta Literatura edo Euskal Hizkuntza eta Literatura D ereduan, Lehen Atzerriko Hizkuntza eta Matematika.\nHirugarrena.–Izena emateko prozedura eta epea.\n1. Aurreko atalean ezarritako baldintzak betetzen dituzten eta Derrigorrezko Bigarren Hezkuntzako Sari Berezia eskuratu nahi duten ikasleek eskabidea aurkeztuko dute, Derrigorrezko Bigarren Hezkuntzako 4. ikasmaila zein ikastetxetan egin duten, hartantxe, ebazpen hau argitaratu eta biharamunetik 2021eko irailaren 10eko 14:00ak arte. Eskabidea II. eranskinari jarraikiz beteko da, eta, horrekin batera, NANaren edo egoiliarren identifikazio-txartelaren kopia aurkeztu beharko da.\n2. Izena emateko epea bukatu eta gero, eta betiere 2021eko irailaren 17ko 14:00ak baino lehen, Bigarren Hezkuntzako ikastetxeetako idazkariek Hezkuntzako Ikuskapen Zerbitzura igorriko dituzte jaso dituzten eskabideak. Eskabideari Bigarren Hezkuntzako ikasketen ziurtagiria erantsiko diote, EDUCA kudeaketa aplikazioaren bidez jasoko dena eta behar bezala sinaturik eta zigilaturik egonen dena. III. eranskineko inskripzio-orriaren araberako ziurtagiriak ere baliozkoak izanen dira, behar bezala beterik, sinaturik eta zigilaturik badaude. Bai eskabideak, bai ziurtagiriak, telematika bidez igortzen ahalko dira ikastetxetik, Nafarroako Foru Komunitateko Erregistro Orokor Elektronikoaren bitartez, ekainaren 23ko 70/2008 Foru Dekretuak ezartzen duen moduan.\n3. 2021eko irailaren 22an, onartutako ikasleen behin betiko zerrenda argitaratuko da, baita baztertutakoena eta haiek baztertzeko arrazoia ere, webgune honetan horretarako prestatutako fitxan:\n4. Behin-behineko zerrendan izan litezkeen okerrak zuzentzeko eskaerak eta erreklamazioak irailaren 26ko 14:00ak baino lehen aurkeztu beharko dira.\n5. Onartutako ikasleen behin betiko zerrenda irailaren 30ean argitaratuko da.\n6. Ebaluazio epaimahaiak, ikasleek egindako probak zuzendu ondoren, emaitzak jendaurrean jarriko ditu horretarako prestatutako web-orrian:\n7. Ikasleek probaren emaitzen aurkako erreklamazioa aurkezten ahal dute, kalifikazioak jendaurrean jarri eta biharamunetik hasita bi egun balioduneko epean.\n8. Izan litezkeen akatsen zuzenketak eta interesdunen erreklamazioak, bai onartuen eta baztertuen behin-behineko zerrendari egindakoak, baita probaren kalifikazioei egindakoak ere, Hezkuntza Departamentuaren erregistroan aurkeztuko dira, ahal dela. Erreklamazioa urriaren 1eko 39/2015 Legearen 16.4 artikuluak aipatzen dituen beste tokietako batean aurkezten bada, interesdunak, erreklamazioa aurkezturik, posta elektronikoz bidali beharko ditu sie/hiz@navarra.es helbidera erreklamazioaren kopia eta dokumentazio guztia, behar bezala zigilaturik eta dataturik.\n9. Sariak esleitzeko proposamena izangaiek lortzen duten azken kalifikazioaren arabera eginen da, puntuazio handienetik txikienera ordenaturik. Proposatzen den sari kopuruak ez du gaindituko deialdiko sari kopurua.\n10. Berdinketarik izanez gero, honako irizpide hauek aplikatuko dira, adierazten diren ordena berean, berdinketa hautsi arte:\na) Ariketa bakoitzean lortutako puntuazio onena, ebazpen honen bosgarren oinarrian ezarritako ordenari jarraikiz.\nb) Derrigorrezko Bigarren Hezkuntzako batez besteko nota hoberena.\nc) Izangaien ordena alfabetikoa, deituren araberakoa. Giza Baliabideen Zerbitzuak zozketa bat egiten du urtero, Nafarroako Foru Komunitateko hautapen prozesuetan izangaiak zer ordenatan arituko diren zehazteko, eta zerbitzu horrek egindako azken zozketan ezarritako letratik hasiko da aipatutako ordena alfabetikoa.\n11. Epaimahaiak 2020ko urriaren 25erako izan beharko ditu bukatuak bere lan guztiak.\nBosgarrena.–Probaren egitura eta kalifikazioa.\n1. Indarreko araudian ezarritako curriculum elementuak hartuko dira erreferentziatzat probetan, eta hiru ariketa izanen dira:\na) Lehenbiziko ariketan, hizkuntza komunikazioan eskuratu den gaitasun maila egiaztatzeko alderdiak jorratuko dira, Gaztelania eta Literatura irakasgaiarekin lotuak (edo Euskal Hizkuntza eta Literatura irakasgaiarekin, D ereduko ikasleentzat). Ariketak honako hauek izanen ditu: gaztelaniazko testu baten azterketa eta iruzkin kritikoa egitea (edo euskarazkoa, D ereduko ikasleentzat), eta hizkuntzari edo literaturari buruz planteatzen diren galderei erantzutea.\nb) Bigarren ariketan, Matematikan eskuratu den gaitasun maila egiaztatzeko alderdiak jorratuko dira. Galdera batzuei erantzun beharko zaie, eta/edo ariketa praktikoak ebatzi eta/edo problemak ebatzi, honako irakasgai hauen berezko edukiei buruz: Irakaskuntza Akademikoetara bideratutako Matematika edo Irakaskuntza Aplikatuetara bideratutako Matematika, segun zer irakasgai ikasi duen ikasleak, inskripzioan hala jaso beharko baitu.\nc) Hirugarren ariketan, hizkuntza gaitasun maila egiaztatzeko alderdiak jorratuko dira, Atzerriko Lehen Hizkuntza irakasgaiarekin lotuak. Kulturako, literaturako edo dibulgazioko testu bat emanen zaie, eta horren gainean ulermena eta idatzizko adierazpena neurtzeko lan batzuk egin beharko dira.\n2. Probak 2021eko urriaren 2an eginen dira Iruñeko Basoko BHIan.\n3. Ikasleek gaztelaniaz edo euskaraz egiten ahal dituzte probak, ikasketetan izan duten hizkuntza ereduaren arabera.\n4. Ariketa bakoitzak kalifikazio bakarra izanen du, 1etik 10era artekoa, gehienez bi dezimalekin. Probaren azken kalifikazioa ikasleak hiru ariketetan lortutako kalifikazioen batezbesteko aritmetikoa izanen da, bi dezimalekin adierazia. Batezbesteko hori hurbilen dagoen ehunenean biribilduko da, eta goitik eta behetik distantzia berberera baldin badago, goiko ehunenean biribilduko da.\n5. Derrigorrezko Bigarren Hezkuntzako Sari Berezia eskuratzeko, ikasleek gutxienez 5 puntu lortu behar dituzte ariketa bakoitzean.\n6. Ariketetan aplikatuko den prozedurari esker, ariketak zuzentzen diren bitartean ezin izanen da jakin nor den egilea.\nEbaluazio epaimahaia hezkuntzako ikuskatzaileek eta probetako gaietan adituak diren Bigarren Hezkuntzako irakasleek osatuko dute. Epaimahaiburu lanetan Hezkuntzako ikuskatzaile bat arituko da. Ebaluazio epaimahaiak, orobat, probak prestatzeko ardura izanen du.\nHezkuntzako zuzendari nagusiak izendatuko ditu mahaikideak, eta bertan buru eta idazkari gisa ariko direnak zehaztuko.\n1. Derrigorrezko Bigarren Hezkuntzako Sari Berezia eskuratzen duten ikasleek Hezkuntza Departamentuaren aintzatespen ofiziala jasoko dute eta horren berri emanen da ikasketa espediente pertsonalean.\n2. Derrigorrezko Bigarren Hezkuntzako Sari Bereziak 250 euro gordineko zuzkidura izanen du, 200 euro garbi PFEZaren %20ko atxikipena egin ondoren, eta ordainduko da 2021eko gastuen aurrekontuko “Sariak eta lehiaketak” izeneko 420005 42800 2268 321100 partidaren kargura.\n3. Nafarroako Foru Komunitatean Derrigorrezko Bigarren Hezkuntzako Sari Berezia erdiesten duten ikasleek Derrigorrezko Bigarren Hezkuntzako Sari Nazionala eskuratzeko lehian parte hartzen ahal dute.\nZortzigarrena. Deialdi honen eta sor ditzakeen egintzen aurka interesdunek gora jotzeko errekurtsoa jartzen ahalko dute, Hezkuntza Departamentuko kontseilariari zuzendua, Nafarroako Aldizkari Ofizialean argitaratu eta biharamunetik hilabeteko epean.\nIII. eranskina.–Ikasketen ziurtagiria.\nIragarkiaren kodea: F2111462


Katalin Antxia: “Irabazteko ezer badugu, bezeroekiko kontaktu zuzena da” • ZUZEU\nKatalin Antxia –\nModa ulertzeko beste modu bat da Katalin Antxia diseinatzailearena (Aretxabaleta, 1988). Iraupen luzeko material organikoak, eskuzko josketa, soiltasuna eta txikitasuna maite ditu. Poitiers hirian finkatua du The Modubat bere proiektuaren tailerra. Handik dihardu, poliki-poliki, inertziak irauli nahian.\nZergatik abiatu zenuen The Modubat bezalako ‘slow’ egitasmo bat?\nBeharrizanez izan zen –barrez–. Moda diseinu munduan muturra sartzen duzunean, adoptatuko zaituen mezenas bat ez baduzu behintzat, aurrekontu oso txikiekin mugitzen zara. Ni neu neure poltsikotik hasi nintzen oihalak erosten. Orduan, argi izan nuen materialek gutxienez hurrengo hamar urteetarako balio behar zutela. Iraunkortasunaren txipa halabeharrez aktibatu nuen hasieratik, eta halaxe eboluzionatu du proiektuak.\nZein motatako erabakitan gauzatzen da txip hori?\nEhun naturalak erabiltzen ditut nagusiki: kotoia, lihoa, kalamua, artilea, zeta… Nahiz eta aitortu behar dudan hau ere halabeharrez izan zela, oihal sintetikoek alergia eragiten didatelako –barrez–. Garbiketa askori eusten dioten materialak dira, eta denboraren iragana hobeto jasaten duten koloreak ere aukeratzen ditut: urdina, zuria, grisa… Bestalde, lerro sinple eta soilak jarraituz mozten ditut patroiak, halako arropa gustatzen zaidalako, eta oinarrizkoek ez dutelako inoiz aspertzen. Prototipoak prest ditudanean lagunen artean banatzen ditut, erabil ditzaten, eta gero iritzia eskatzen diet: non behar duten lasaiera gehiago, nondik jaso, non jarri botoiak… eta abar. Azken emaitza behar bezain pentsatua, neurtua eta probatua izan dadin gustatzen zait.\nProzesuari dagokionez, zein da zure markaren balio erantsia?\nOrain arte ekoiztu ditudan bildumetatik hiru nik neuk josi ditut goitik behera, ez zirelako oso handiak. Gainerakoak Elx-eko (Alacant) jostun tailer batera bidaltzen ditut. Espetxetik irten berri izanik bazterkerian erortzeko arrisku handia duten emakumeak aritzen dira han, lan merkatuan berriz sartzeko bidea zabaltzen diete nolabait. Kutsu soziala duten ekimenekin saretzen saiatzen naiz. Proiektu txikia da hau, txiki izaten jarraitu nahi dutena gainera, baina ni neu honetatik bizitzeko ez ezik, beste batzuei lana emateko ahalegina ere egiten dut. Askoz aberatsagoa iruditzen zait komunitatea proiektu txiki eta anitzez betetzea, handi gutxi batzuek dena fagotizatzea baino.\nHala ere, zaila edo ia ezinezkoa izango zaizu zure idealekin %100ean koherente izatea, ezta?\nBa bai, guk aldarrikatzen ditugun ideiak ez direlako iritsi, adibidez, azokak edo moda asteak antolatzen dituztenen moduetara. Slow fashiona egiten duen diseinatzaile batek ez luke presioa sentitu behar urtean bi, lau edo hamar bilduma egiteko, baina pasarela edo showroom jakin batzuetara heldu nahi badugu, euren erritmora egokitu beste aukerarik ez dugu izaten, gure printzipioak alboratuz. Bestalde, materialen erabilerari dagokionez, zintzoena litzateke kotoi edota liho ekologikoa aukeratzea adibidez, pestiziden erabilera arbuiatuta. Baina, badakizu zer gertatzen den? ‘Eko’ joera hau bogan dagoela moda industriaren baitan ere, eta marka handiek bere egin nahi dutela. Horretarako, ziurtagiriak eta halakoak sortu dituzte, oso garestiak, soilik eurek eskura ditzaketenak; txikiok material konbentzionaletara kondenatu gaituzte, ez dugu dirurik ziurtagiriek monopolizatutako material merkatu horretan erosteko. Hortaz, bai, praktikan zaila da gure ideiei eustea.\nkatalin antxia, moda, slow, the modubat\nInterneten kuxkuxeatuz (IV): 'Navarra, las cuatro estaciones'


Mussche-k irabazi du Etxepare-Laboral Kutxa Itzulpen Saria . diariovasco.com\n'Mussche'-k irabazi du Etxepare-Laboral Kutxa Itzulpen Saria\nKirmen Uribe, errezitatzen.\nKirmen Uriberen eleberriaren japonierarako itzulpena izan da txalpeketa honetako bigarren edizioko irabazlea\n30 septiembre 201616:16\nEtxepare Euskal institutuak eta Laboral Kutxak iaz sortu zuten Itzulpen Saria banatu dute ostiral honetan, Donostian, Itzultzaileen Nazioarteko Egunarekin bat eginez. Jatorriz euskaraz idatzi eta argitaratutako literatura lan baten itzulpen lan bat saritzeko asmoz sortutako saria da eta, jakinarazi dutenez, Hakusuisha argitaletxe japoniarrak eta Nami Kaneko itzultzaileak irabazi dute aurten, Kirmen Uriberen 'Mussche' eleberriaren japonierarako itzulpenagatik.\nEpaimahaia honako adituek osatu dute: Inaxio Garro Laboral-Kutxako Euskara arduradunak, Mari Jose Olaziregi Etxepare Euskal Institutuko Euskara Sustatzeko eta Hedatzeko zuzendari eta EHUko irakasleak, Elizabete Manterola EHUko irakasle eta EIZIEko kideak eta Lourdes Auzmendi EHUko irakasle, itzultzaile eta interpreteak.\nSaria banatzeko ekitaldiaren hasieran, Etxepare Euskal Institutuko zuzendari Aizpea Goenagak eskerrak eman dizkie euskaraz idazten duten egileei, bai eta haien lanak itzuli eta «euskal literatura mundura eramateko ardura hartzen duten itzultzaileei eta argitaldariei» ere.\nSariaren xede nagusia ekarri du gogora, «euskaraz idatzitako literaturaren itzulpengintza eta argitaratzea gure eremutik kanpo sustatzea», alegia. Bigarren deialdi honetara zortzi lan aurkeztu direla azaldu du; hain zuzen ere, euskarazko testuak gaztelaniara, katalanera, lituanierara eta japonierara itzulitako lanak izan dira aurkeztu direnak.\nBestalde, Inaxio Garro epaimahaikideak izan du irabazleen iragarpena egiteko ardura. Hakusuisha argitaletxe japoniarra eta Nami Kaneko itzultzailea aho batez saritu dituztela argitzeaz gain, epaimahaiak kontuan izan dituen arrazoiak ere azaldu ditu. Itzulpenari dagokionez, itzulpenaren kalitatea, euskaratik zuzenean japonierara itzultzeak duen konplexutasuna eta Nami Kanekoren eskarmentua itzultze lanetan nabarmendu ditu.\nArgitalpenari dagokionez, aldiz, Hakusuisha etxearen 100 urteko ibilbide luzea azpimarratu du, eta argitaletxeak liburua Japonian sustatzeko egin duen lan bikaina. Lan honi esker Nami Kanekok 2016ko Japoniako Itzulpengintza Sari Nagusia (Nihon hon'yaku taisho) jaso duela ere nabarmendu du.\nSaria jasotakoan esker on hitzak izan ditu Nami Kanekok sariaren sustatzaileentzat, kanpoan egiten den lana aitortzeagatik, «lan indibidual hori gehienetan ahaztuta gelditzen» da eta. Aitzindariak omendu nahi izan ditu itzultzaileak, euren lanek «zer pentsatu handia» ematen baitiote: batetik, Hiromi Yoshida, euskararen ateak zabaldu zizkiolako, eta Sho Hagio, euskal kulturaren zabalkundean egin duen lanagatik eta bere eskuzabaltasunagatik; bestetik, aurreko belaunaldia: Suzuko Tamura ikerlaria eta Japoniako lehen euskara irakaslea eta Michico Kano historialaria, hari esker Agirre lehendakariaren memoriak edota Gerra Zibileko idatziak japonieraz irakurri ahal izan zituelako.\nRyoko Sekiguchi japoniar idazlearen 'Eskutik helduta' testua oinarri hartuta, eta Kirmen Uriberen 'Bitartean heldu eskutik' lanaren izenburuarekin jolasean, Nami Kanekok hizkuntza eta autore asko eskutik helduta ikusten dituela gaineratu du, eta berak ere «euskara eskutik helduta ibiltzea» erabaki zuela, bizitzan zein itzulpengintzan. Euren eskua eskaini dioten irakasle, ikaskide, lagun eta argitaletxeei ere eskerrak eman dizkie, bai eta Kirmen Uriberi eta bere familiari, berarengan izan duten konfiantzagatik.\nKirmen Uribe idazle ondarrutarra ere pozik azaldu da eta Hakusuisha argitaletxearekin esker oneko, bere ibilbidearen alde apustu egin duelako. «Babesa ematen duten pertsona zehatzak munduan aurkitzeak» duen garrantzia nabarmendu du Uribek, bere kasuan Etxepare Institutuan aurkitu dituenak, edo Nami Kaneko eta gainontzeko itzultzaileak. Bere esanetan, azken hauek «maitemindu egiten dira liburuekin», eta horregatik itzultzen dituzte: «Ez da lan mekanikoa, emozionala baizik».\nEkitaldia amaitzeko Kirmen Uribek eta Nami Kanekok 'Mussche' lanaren zati baten irakurketa bat eskaini dute, euskaraz batak, japonieraz besteak.


Gaiak – Page 12404 – Mediateka\neskola:ikasketak [3 resultados]\nII-056a A06 Bunuzen sortua, haur denbora bertan pasatu zuen. Bunuzen ibili zen eskolan eta gero Baionara joan zen hiru urtez ikasketak segitzeko. Gazte denbora Bunuzen eta soldaduzka Tolosan. Geroztik Bunuzen. Baionan zurgingoa ikasi zuen. Aita zurgina zuen. Eskolan ikasi du etxean ikasiko ez zituen gauza asko eta etxean aldiz eskolan ikasiko ez zituen gauza franko ikasi du. Zurgingoa. Lanerako tresnak. Etxe berrietan zer lan egiten zuten zurginek. Zura nola lantzen zen, nola lehortzen zen.\nII-162b B08 eskola Urepelen sortua. Eskola. Zazpi urtetan hasi eskola eta hamaika urtetan utzi. Bost haurride ziren, bera zaharrena, horregatik beti lan handia egin izan du. Eskola etxetik aski urrun zen, Urepelen bertan, ordu bete behar zuen joateko, oinez. Herrian izeba baten etxean bazkaltzen zuten. Eskolan ez zuten gauza handirik ikasten, ez egun bezala. Pixkat leitzen ikasi zuten, izkiriatzen. Doi-doia pasatu zen bigarren eskolara, ez zen egunero joaten eskolara, elurrarekin ezin zen joan, ez zen oinetakorik. Espartinak amak egiten zizkion, sosa balio baitzuten. Ez zuten beste oinetakorik, ez botarik ez deus. Galtzerdiak amatxik egiten zituen. Inguruko beste neska-mutil batzuk ere eskolara joaten ziren, elkarrekin joaten ziren eskolara.Ez zituzten asko zigortzen eskolan. Etxera itzultzeko bidea lasai egiten zuten. Oihalezko zaku ttipi bat eramaten zuten, bizpahiru liburu eramaten zituzten eta katixima.\nII-162b B10 euskara Eskola. Zerbait ikasten zuten, izkiriatzen eta leitzen. Amatxik bazekien euskaraz izkiriatzen eta leitzen eta erakutsi zion. Frantsesez izkiriatzen eta leitzen ez zuen horren aise ikasi.


Txina eta India tigrea babestu nahian - Elhuyar Aldizkaria\nHasiera » Albisteak » Txina eta India tigrea babestu nahian\nTxina eta India tigrea babestu nahian\nMundu osoan 5.000tik 7.000ra tigre inguru daude eta hauetatik 3.750 Indian bizi dira. Txina aldiz, tigre-produktuen kontsumitzaile handiena da, produktu hauetako gehienak, medikuntza tradizionalean erabiltzen direlarik. Baina Txinan tigrerik ez dagoenez, Indian lan egiten duten isilpeko ehiztarien bidez hornitzen dira. Ondorioz, Indiako tigre populazioa asko gutxiagotu da.\nTxinan tigrerik ez dagoenez, Indian lan egiten duten isilpeko ehiztarien bidez hornitzen dira.\nEgoera horren aurrean India oso kezkaturik azaldu da eta tigrearen trafikoari aurre egiteko, bi herrialdeek indarrak batu egin dituzte. Martxoaren hasieran Kamal Nath, Indiako ingurugiro-ministroak eta Song Jian, Txinako ingurugiro-, zientzi eta teknologi ministroak, akordio bat sinatu zuten tigreen isilpeko ehizari, kontrabandoari eta trafikoari aurre egiteko.\nMahendra Vyas, Delhiko Gorte Goreneko abokatuaren ustez, tigrea atentzio-gune bihurtzea eta jendea arazoaz ohartaraztea da akordio politiko horren helburua. Ekialde Urruneko merkatu beltzean 60.000 dolar balio lezake tigre batek. Gaur egun, oraindik ere, tigre-produktuen eskaera handia da eta horrek, isilpeko trafikoa eragiten du.


Kartzela eta sorgin-ehiza hizpidera datorren astean, emakumeenganako indarkeriaren adierazle\nEmakumeenganako indarkeria instituzionalean jarri da aurten fokua azaroaren 25aren bueltan\nEmakumeenganako indarkeriaren aurpegi ezberdinak argitara ateratzeko, zenbait gai planteatu eta horien inguruan hausnarketa sustatu nahi du Udalak azaroaren 25aren bueltan (Emakumeenganako Indarkeriaren Kontrako Nazioarteko Eguna), indarkeria matxista ezberdinei aurre egin asmoz.\nAurten, indarkeria instituzionalean jarri du fokua Udalak. Horrekin lotuta, datorren asten bi ekimen izango dira, bi indarkeria mota ezberdini buruz aritzeko.\nKartzela eta sorgin-ehiza, hizpide\nLehenengo ekimena mahai-inguru bat izango da, datorren asteartean (hilak 24, udaletxeko areto nagusian, 18:30ean). Kartzelari kritika feminismotik. Itsutu eta mutututako errealitateak mahai-inguruan bi feminista eta preso ohik hartuko dute parte: Ekhiñe Eizagirrek eta Katia Reimbergek. La mochila invisible dokumentala ikusteko aukera ere emango zaie bertaratzen direnei: kartzelan preso egondako hiru emakumeri buruzko dokumentala da, behin kalera atera ondoren aurkitzen dituzten zailtasun eta estigmatizazio hirukoitzari buruzkoa (generoarengatik, jatorriarengatik eta kartzelatik pasatu izanagatik).\nHurrengo saioa ostegunean (hilak 26, udaletxeko areto nagusian, 18:30ean) izango da. Kasu honetan, Amaia Nausia Pimoulier historialariak Sorginak existitu al ziren? galderatik abiatuta, Euskal Herrian XVI. eta XVII. mendeetan izan zen sorgin ehiza izango du hizpide.\nEmakumeengako indarkeriak aurpegi ezberdinak ditu. Historian zehar eman da eta gaur egungo gizartea eta indarkeria matxista ulertzeko ezinbestekoa da atzera begiratzea ere.\n'Florecica' ikusteko aukera, bihar arte\nGaur eta bihar oraindik Josefina Lambertori buruzko Florecica dokumentala ikusteko aukera dute oiartzuarrek, 36ko Gerrak eta ondorengo errepresioak emakumeengan eragin zuen indarkeriaren adierazle nabarmena.\nBide batez, hilaren 25ean Oiartzungo Feministen Asanbladak antolatu duen elkarretaratzearekin bat egingo du Udalak (Doneztebe plazan, 19:00etan).\nTrailer del documental "La mochila invisible" from thinkinzebra on Vimeo.


BBVA eta Banco Sabadell-en balizko fusioa ez da albiste ona ez enpleguarentzat ez euskal jendartearentzat | LAB SINDIKATUA\nZerbitzu Pribatuak Banka BBVA eta Banco Sabadell-en balizko fusioa ez da albiste ona ez enpleguarentzat...\nBBVA eta Banco Sabadell-en balizko fusioa ez da albiste ona ez enpleguarentzat ez euskal jendartearentzat\nMota honetako operazioak goi-mailetatik planifikatzen dituztenek, enplegua eta herritarren beharrizanak kontuan hartu gabe, soilik jokatzen dute horrela eta epe laburrean, herritarren beharrizan finantzarioen kontrako eraso berri baten aurrean egon gaitezke. Ikuspegi soilik ekonomikotik egiten ditu, kosteak murriztu nahian, ekar litzakeen ondorio larriekiko inolako axolarik izan gabe.\nHonezkero disimulatu ere ez dute egiten, bai balizko fusio honekin bai duela gutxi iragarritakoekin bankako oligopolio baterantz goaz. Laster, finantza entitate gutxi batzuk kontrolatuko dute merkatuaren %80a eta horrela, euren poltsikoak berotzen jarraituko dute milaka lanpostu suntsitzearen kontura, zerbitzuak garestitu eta gero eta komisio gehiago kobratu eta bulegoak itxiz herritarrak zigortuz, finantza-bazterketa sortuz eta zerbitzu okerragoa emanez.\nBBVA eta Banco Sabadellen artean iragarritako balizko fusio honek sakondu egingo du finantza sistema espekulatiboan eta herritarren, familien, enpresan eta herritarren beharrizanetatik.\nLABetik konpromisoa hartzen dugu enplegua eta langileen lan-baldintzak defendatzeko, egungoak zein etorkizunekoak, langile guztien eskubideen errespetua exijitzeko, murrizketari gabe, bi entitateetako langileek etorkizuna berma dadin. Hala ere, ez dugu ahaztu behar berebiziko premia duela Banka Publikoa izateak.\nPremiazkoa da banka publiko batek, herritar zein sektore produktiboei, guztion eskura egongo diren finantza-zerbitzuak bermatzea, eta ez inposatu nahi dutena bezalako finantza-sistema espekulatibo eta monopolista.\nTxalotu dugu Mondelez-Vianako langileen irmotasuna, hitzarmen handi bat ekarriko duen akordioa lortu baitute #LortuDugu\nMadrilek plataforma digitalen banatzaileen inguruan onartutako “rider legea” ez da nahikoa, eta prekaritateari ateak zabalik uzten dizkio\n25 garbitzaile berronartzeko eta diru publikoarekin kaleratzeak ez finantzatzeko mobilizazioa egin dugu Bizkaiko Foru Aldundian


Guyana: Crime of the Century - Wikipedia, entziklopedia askea.\nGuyana: Crime of the Century ala Guyana: Cult of the Damned (euskaraz Guyana: Mendeko Krimena ala Guyana: Maadarikatuen Kultua), 1979ko René Cardona Jr. mexikar zinema zuzendari eta gidoilariak zuzendu eta idatzitako drama film bat da. 1978an Jim Jones erreberendoa eta Herriaren Tenpluak Guyanan eragindako suizidio masiboan oinarritua dago. Stuart Whitman, Gene Barry, John Ireland, Joseph Cotten, Bradford Dillman eta Yvonne De Carlo aktoreek antzeztu zuten.\nJimmie Haskell (en)\n1977. urtearen hasiera, AEBetako San Frantzisko hiria. James Johnson (Stuart Whitman) sektaburuak bere kideekin batera Hego Amerikako Guyana herrialdera lekualdatzea erabaki du. Bertan, gortorleku bat eraikiko dute. Han bere kideei nahi dituen gehiegikeri guztiak egingo dizkie, hauek torturatuak ala erailak ez badute izan nahi bere arauak zorrotz bete beharko dituzte. Kanpotik ikusita, erlijio komunitate baketsua dirudi, baina barnetik infernu latza da.\nLee O'Brien (Gene Barry) estatubatuar kongresista eta kazetari talde batek komunitatea bisitatu eta sekta ikertzea erabakiko dute, bertan izuikara sinestezina topatuz.\nStuart Whitman: James Johnson erreberendoa\nGene Barry: Lee O'Brien kongresista\nJohn Ireland: Dave Cole\nJoseph Cotten: Richard Gable\nBradford Dillman: Gary Shaw doktorea\nJennifer Ashley: Anna Kazan\nYvonne De Carlo: Susan Ames\nNadiuska: Leslie Stevens\nTony Young: Ron Harvey\nErika Carlsson: Marilyn Johnson\nRobert DoQui: Oliver Ross\nHugo Stiglitz: Cliff Robson\nCarlos East: Mike Sheldon\nAzken aldaketa 14 abendua 2019(e)an, 18:57(e)tan\nOrriaren azken aldaketa: 14 abendua 2019, 18:57.


'Kanporamartxo' eguna ospatuko dute domekan Arrankudiaga eta Zollon - Arrankudiaga-zollo - Aiaraldea.eus\n'Kanporamartxo' eguna ospatuko dute domekan Arrankudiaga eta Zollon\nIzar Mendiguren Cosgaya 2022-02-15 19:56\n2020an ere egin zuten Kanporamartxo, Arrankudiaga-Zollon. / Aiaraldea.eus\nMendi ibilaldia eta txitxiburduntzia egongo dira, besteak beste. Bi ibilbide iragarri dituzte, baina zuhaitz landaketarekin bukatuko dute txangoa, Pagobakarran.\nKanporamartxo ospatzeari ekingo diote asteburu honetan Arrankudiaga eta Zollon. Zuhaitz landaketa egingo dute Pagobakarran (Arrankudiaga). Horretarako, mendi ibilaldia iragarri dute. Hain zuzen, 8:30ean abiatuko dira Arrankudiagako plazatik. Ibilaldi laburra eta luzea antolatu dituzte.\nZirkuitu txikiak 2,9 kilometro izango ditu, eta 240 metroko desnibela. 10:00etan izango da txango horretarako irteera ordua. Izan ere, Arene auzotik Pagobakarrara igoko dira partaideak. "Pagobakarran zuhaitzak landatuko ditugu. Ordu erdiko jarduera izango da", azpimarratu dute. Hamaiketakoa egingo dute ondoren, "txitxiburduntzia".\nIbilaldi luzeak, berriz, 15,4 kilometro izango ditu, eta 960 metroko desnibela. Zehaztu dutenez, Uribarri, Untzeta, Kukutza, Arakaldo, Alpitxu eta Pagobakarra gailurrak zeharkatuko dituzte mendizaleek. Hala, Pagobakarran elkartuko dira ibilbide laburrekoekin. Alabaina, 8:30ean aterako dira Arrankudiagako plazatik, ordu eta erdi lehenago.\nOhitura handia dago Aiaraldean 'Kanporamartxo' ospatzeko. Besteak beste, Arrankudiagan eta Zollon, Laudion zein Orozkon antolatu izan dute azken urteetan.


Apirilak 30: Jazzaren nazioarteko eguna |\nYou are here: Home / Noticias / Criticas / Apirilak 30: Jazzaren nazioarteko eguna\nIsabel Ibáñez El Correo egunkariko kazetariari esker konturatu gara gaur, apirilak 30, Jazzaren nazioarteko eguna ospatzen dugula; “El misterioso pico de estupidez de los lunes” artikuluan aipatzen baitigu. Hainbeste maite dugun Jose Carlos Fernandes komikigile portugesaren A pior banda do mundo (Munduko bandarik txarrena) erabiltzen du efemeridea gogorarazteko. Astiberri argitaletxe lagunaren gaztelerazko itzulpena aipatu eta erabili bai, erabiltzen du Isabel Ibáñezek, Bego Montoriok euskarara ekarritakoa, ordea, ahaztu egiten du, komikigileak aipatzen duen arren.\nAhaztutakoak ahaztuta, hutsune paradigmatikoak barkatuta, esan beharra daukagu ezin garela harekin adosago egon liburuaz egiten duen irakurketa eta kritikan, izan ere, Harkaitz Canok dioen moduan, “bizitza arruntaren aurrean dorpe eta ezgai sentitu arren xehetasun hutsalekin gozatzeko gaitasun mugagabea duzun horietakoa bazara, ezinezkoa izango zaizu komiki honekin ez maitemintzea”.


Itsasketa Masterra - master - UPV/EHU\nMaster honi esker Merkataritza-nabigazioko makinabururako lanbide arautua eskura daiteke, eta hori da gradu profesional hori lortzeko aukera bakarra.\nProgramaren helburua da ikasleei beharrezko prestakuntza zientifiko-teoriko eta metodologikoa ematea, instalazio energetikoaren, propultsio-instalazioen eta bestelako itsas-sistemen operazio, mantentze-lan, konponketa, optimizazio, kalkulu eta kudeaketarekin lotutako jarduerak garatzeko.\nPrestakuntza diziplina anitzekoa da, eta alderdi teknikoak, ekonomikoak, ingurumenekoak eta itsas-segurtasunekoak jorratzen ditu. Horri esker itsas-industrietan eta lur-industrietan lan egin daiteke eta, hala, lan-merkatuko beste alor batzuetan txertatzea errazten du, itsas-administrazio zentral eta autonomikoetan, irakaskuntzan, ontzi-ikuskaritzan, ontzi-enpresetan edo ontzioletan, esaterako.\nMasterrarekin Ingeniaritza Nautikoa, Itsas Ingeniaritza eta Itsasontzi Erradioelektronikako Doktorego Programa egin daiteke. Programa hori nazioko unibertsitate artekoa da, Kantabriako Unibertsitatearen ardurapean eta Universidad del País Vasco/Euskal Herriko Unibertsitatearen, Kataluniako Unibertsitate Politeknikoaren, La Lagunako Unibertsitatearen eta Oviedoko Unibertsitatearen parte-hartzea du.\nSECRETARÍA EIB - PORTUGALETE\nMakinaburu izateak mugagabeko eskudantziak eskaintzen ditu, munduko ontzi guztietako merkataritza-ontzietan.\nIkaskuntza eta praktika profesionala bateragarri egin daitezke, pertsonalizatutako jarraipenari esker.\nUPV/EHUko irakasleez gain, enpresa eta erakundeetako profesionalen prestakuntza ere jasoko duzu.\nZentro batean ikasiko duzu, Bilboko Ingeniaritza Eskolan, sektorean ospe profesional handikoan.\nEdozein ontzi edo itsas-instalazioetako kudeaketa, mantentze-lanak eta operazioak egitea, itsas-plataformetan adibidez.\nInstalazio energetiko eta industrialetan ekoizpen, operazio, mantentze-lan eta konponketa-jarduerak zuzendu eta koordinatzea.\nItsas-ingeniaritzako neurketak, tasazio, balorazio, peritutza eta azterlanak.\nSegurtasun eta kutsadura ikuskaritzak.\nEnergia- eta ingurumen-kudeaketa.\nItsas-administrazio zentrala eta autonomikoa, ontzi-enpresak eta ontziolak.


Eguesibarko Udalak kiroldegi berriaren proiektua aurkeztu du. - Ayuntamiento Valle de Egüés | Eguesibarko Udala\nPortada » Eguesibarko Udalak kiroldegi berriaren proiektua aurkeztu du.\nHemen: Berriak, Obra publikoak\nEguesibarko Udalak kiroldegi berriaren proiektua aurkeztu du.2021-11-112021-11-11https://www.valledeegues.com/wp-content/uploads/2019/01/logo-egues-escudo.svgAyuntamiento Valle de Egüés | Eguesibarko Udalahttps://www.valledeegues.com/wp-content/uploads/2021/11/whatsapp-image-2021-11-11-at-12.35.22.jpeg200px200px\nAuzotarrek gogo handiz espero zuten proiektua.\nKiroldegia ez ezik, bailarako herritar guztientzako topaleku ere izango da.\nObrak egiteko aurrekontua 7,5 milioi eurokoa izango da.\nSarriguren, 2021eko azaroaren 11 · Eguesibarko Udalak kiroldegi berriaren proiektua aurkeztu du; alderdi ezberdinetako ordezkarien arteko gehiengoaren akordioa. Proiektu horrek erantzuna ematen dio denbora gutxian hirigintza eta biztanleriahazkunde azkarrari.\nAurkezpenean, Amaya Larrayak, herriko alkateak, “Lanean denbora asko eman ondoren, proiektu hau martxan jartzen dugu, kirol proiektua ez ezik, bailarako herritar guztientzako topaleku ere izango dena”.\nProiektua V. arkitektoek idatzi dute, eta zuzendaritza fakultatibo gisa jardungo dute obrek irauten duten bitartean; aurrekontua, guztira, 7,5 milioi eurokoa izango da. Obrak 2022ko udaberrian hasiko dira, 20 hilabete inguruko iraupenarekin, eta Sarrigurengo ikastetxe publikoen parean dagoen udal-lurzatian kokatuko dira.\nKiroldegi berriak 4.000 metro karratu izango ditu guztira, 2 solairutan banatuta:\nBeheko solairuan, eraikinaren sarbidea, taldeentzako 6 aldagela, arbitroentzako 2 aldagela, biltegiak, arte martzialen gelak, komunak eta kirol-pista egongo dira.\nLehen solairuan, 518 lagunentzako harmailak eta 9 areto balioaniztun egongo dira. Haraneko kirol-klubek, besteak beste, kirol-jardueretarako, ikastaroetarako eta beste jarduera batzuetarako erabili ahal izango dituzte.\nDoako hitzaldia “”Portaera aldaketen eta alzheimer eta bestelako dementzien aurrean jarduteko jarraibideak”Oinarrizko Gizarte Zerbitzua\nOsoko Bilkura 2021/11/16Berriak


Bizkartzainaren garaipena - GARA\nCavendishen mesedetan aritu ohi den Mark Renshaw australiarrak irabazteko gai ere badela erakutsi du.\nMark Cavendish oraindik bere sasoi puntu onenean ez egoteak denboraldiko lehen garaipena lortzeko aukera eman zion Mark Renshaw bere taldekideari. Australiarra besteren mesedetan aritzera ohituta dago, baina Qatarreko Itzulian garaipenak lehiatzeko askatasun osoa izaten ari da, eta horretarako ere nahikoa gaitasun baduela erakusten. Asteazkenean bigarren egin zuen Haussler herrikidearen atzetik, eta atzo, aurre hartu zien Daniele Bennati eta Tom Boonen-i esprint itxi-itxian. Bide batez, sailkapen nagusian ere lehen postuan kokatu da azken etaparen faltan. «Ez dut garaipena lehiatzeko aukera gehiegirik izaten. Aste hasieran bigarren lerroan nengoen oraindik, gure helburua Cavendishekin emaitza onak lortzea zelako. Niretzat zorionez, oraindik ez da forma onenera iritsi. Gaurko esprintean Bennatiren gurpila jarraitzea erabaki dut eta horrek Boonen-i ere aurre hartzeko aukera eman dit», adierazi zuen irabazleak.\nMurilo Fisher brasildarrak urteko bederatzigarren garaipena eman zion Garmin taldeari Palmanova Sarian, Mallorcako Challenge-aren laugarren proban. Bost mendate zeuden ibilbidean, eta txirrindulari euskaldunak behin eta berriro saiatu ziren aurrera egiten. Iñaki Isasi, Mikel Landa, Gorka Izagirre, Arkaitz Duran eta Jonathan Castroviejo izan ziren ihes eginda ibili zirenetako batzuk. Philippe Gilbert waloniarrak ere egin zuen bere saiakera azken kilometroetan. Coll d'es Tords azken mendatea jaisten, ordea, tropelak bat egin zuen eta garaipena esprintean erabaki zen. Murilo Fisherrek irabazi zuen, Oscar Freire eta Jose Joaquin Rojas espainiarren aurretik.\nRiccardo Ricco italiarraren dopin afera pil-pilean egon arren, Vacansoleil taldeak berri on bat jaso zuen Mediterraneoko Itzuliaren bigarren etapan Romain Feillu frantsesak lortutako garaipenarekin. Feilluk Davide Appollonio eta Danilo Napolitano italiarrak menderatu zituen helmugan eta bigarren jarri da sailkapen nagusian. Voecklerrek jarraitzen du lider.\nBarcelona aspira a acoger la salida del Tour en 2014\nEl Ayuntamiento de Barcelona ya ha presentado formalmente la candidatura para acoger la salida del Tour en 2014. La ciudad catalana, no obstante, deberá enfrentarse a otras opciones como las de Florencia, Utrech, Salzburgo, Escocia, cinco ciudades francesas e incluso Qatar, según adelantó ayer el director general del Tour, Christian Prudhomme. La ronda gala pasó por Barcelona en 2009.\nHeras ve a Igor Antón ganando más de una Vuelta\nEl exciclista Roberto Heras, tres veces ganador de la Vuelta, ve a Igor Antón «con proyección para ganar más de una vez» la ronda española, siempre que «no tenga tanta mala suerte como hasta ahora». Heras hizo esas declaraciones en la inauguración de una exposición fotográfica en la estación de metro del Casco Viejo de Bilbo que recoge imágenes de la carrera de BTT Titan Desert.\nDenuncia que le despidieron por negarse a dopar\nEl ex médico del Xacobeo Juan Manuel Rodríguez Bastida llevará a juicio a los máximos responsables del club por despedirle porque, según declaró a EFE, se negó a «dopar a los corredores», por lo que fue sustituido por Alberto Beltrán, relacionado con tres positivos por EPO.


Bizia ote handiena?\nNoa Pothoven nederlandar gaztearen kasuak eztabaida piztu du Europan, aldi labur baterako. Eutanasia eskatu zuen, eta ukatu egin zioten; azkenean, ingurukoen babesarekin, jateari eta edateari uzteko hautua eginda hil da, eta orduan ailegatu gure berripaperetara. Vatikanoak ere iritzia eman behar kasuaren inguruan: gaztearen heriotza gizateria osoarentzako galera dela, eta bizitzeko arrazoi baikorrak nabarmendu behar ditugula beti.\nEgunkari katalan-espainiar batek inkesta bat egin du; bozkatu nahi duen orori eutanasiaren aldekoa edo kontrakoa ote den galdetzen zaio. Ez du bereizketarik egiten aldagaien arabera adin, osasun edo egoera sozioekonomikoak, esate batera, bai/ez aukerak soilik ematen ditu, eta ez dator gaiari buruzko erreportaje baten bukaeran. Haragi gorria jaten ote duten galdetzearen pareko. Errazkeriak fruitua dakar, eta 44.000 bototik gora jaso dituzte orain arte: %62,8 alde omen. Besteen biziaz iritzia ematea, klik egitea bezain miserable.\nGazteak idatzita utzi du harentzat zer zen bizia, eta, bereziki, zer ez lukeen izan behar. Gurean, bizia jartzen da erdigunean, modu absolutuan, duintasun, min eta borondate ororen gainetik; bizia bizigarria ote den gorabehera. Hain zuzen, gure kontinente zaharra da suizidio tasa altuena duena. Onartzeko beldur bagara ere, bizia ez da balio gorena, prozesu iragankorra baizik. Hobeki dio Jose Luis Otamendik: «bizitzea usadio hauskorra da».


JABETZE ESKOLA - 2020 UDABERRIA | Agenda Tolosa\nJABETZE ESKOLA - 2020 UDABERRIA\nIZEN EMATEA ETEN ORAINGOZ ETEN EGITEN DA\nJabetze terminoa esaten dugunean, banakako eta taldekako ikaskuntza eta kontzientziatze-prozesu bat adierazi nahi dugu, hain zuzen ere, mundu osoko gizarteetan sexismoak guri, emakumeoi, ezartzen digun diskriminazio eta gutxiagotasun-egoera salatzea, eta horren kontra borroka egitea ahalbidetzen digun prozesua.\nEspazio hau emakumeon jabetzea eta parte hartze soziopolitikoa sendotzeko dago pentsatuta, gizarte justu, anitz eta osoagoa lortzeko. Ez da ohiko prestakuntza-leku bat. Jabetze Eskolan, Mugimendu Feministak garatutako jakintza eta produkzio kolektibo eta partekatutako metodologia erabiltzen dugu.\nMetodologia horrek ahalbidetzen du emakumeek eta sexu-joera edo sexu-genero identitate askotariko kolektiboek bizi duten menpekotasun errealitateari izena jartzea, errealitate hori auzitan jartzea, eta irtenbideak proposatzea. Esperientziak eta jakintzak partekatzea da kontua, baina, baita ere, gorputzaz disfrutatzea, diskurtsoak, artea, kultura eta errebindikazioak produzitzea. Azken finean, bizi izatea munduaz dugun pertzepzioa aldatuko digun, eta, aldi berean, mundua aldatzeko tresnak emango dizkigun esperientzia bat.


Jolaserako ordua iritsi zaie 280 neska-mutili - Aretxabaleta - Goiena.eus\nJolaserako ordua iritsi zaie 280 neska-mutili\nZuriñe Velez de Mendizabal 2013-06-30 14:08\nHerriko kaleak eta inguruak jolastoki bilakatuko dira uztailaren 2tik, martitzenetik aurrera, udalekuetan murgilduko baitira herriko neska-mutilak hilaren 23ra bitartean.\nGuztira, 3 eta 12 urte bitarteko 280 aretxabaletarrek hartuko dute parte; txikienak goizez elkartuko dira eta nagusiak, goiz zein arratsaldez. Eta guztiek zer egin izango dute, Gazteria teknikari Maider Etxanizek azaldu bezala: "Egitarau borobila prestatu dugu, beste behin ere".\nHerriko kaleetan aritzeaz gainera, auzoetara-eta egingo dituzte irteerak, esaterako: "Urkulura joango dira, Otala Zelaira, Apotzagara...". Baina, gainera, Galartzako baserri batean gaua igaroko dute udalekuetako zenbait parte hartzailek. Eta oraindik erabaki ez badute ere, hondartzara edo Gamarrako igerilekuetara joango dira.\nBestalde, udalekuetan ingurumena eta kirola uztartzen saiatuko dira, eta, horretarako, patinajea egingo dute, adibidez. Irudimena lantzeko eskulanak egingo dituzte eta sukaldean ere sartuko dira.\nUdaero, uztailaren 4an\nBestalde, uztailaren 4tik 23ra Aretxabaletako eta Eskoriatzako gaztelekuetako Udaero ekimena egingo dute. Hala, datorren eguenean Lastur aldera joango dira gaztetxoak; paintball-ean ibiliko dira eta horren ondoren, berriz, hondartzara abiatuko dira.


10 plan Udazkenerako | turismoabermeo\nUdazkenerako 10 plan\nBermeo urte osoan zehar bizirik dagoen herria da. Udazkeneko eguraldi epela aprobetxatuz, itsasoan murgiltzeaz gain, alde zaharrean eta portuan herriko haizeaz goza dezakezu. Garai honetan iluntzeak zoragarriak dira gure kostaldean.\nOso atsegina da herrietako komertzioa ezagutzea, besteak beste bertako saltzaileak oso gertukoak direlako. Tratu pertsonalizatua eta era guztietako kalitate goreneko produktu eta zerbitzuak aurkitu ditzakezu. Gainera herri-nortasunarekin zerikusia duten produktuak eskeintzen duten dendak ere badaude, esaterako, Geuzetxuek-en euskal herriko produktu tipikoak, Gaztelugatxe gozotegian San Juanen Oinatzak, San Juanen pasteltxo beteak Atela gozotegian, Buztinen keramika artesanala F.B. Nautic-en itsas estiloko jantziak edo Uhaina Surf &Art-en estilo surfista.


Terramesnil - Wikipedia, entziklopedia askea.\nJacques LECLERCQ (2014-2020)\n50° 06′ 22″ N, 2° 22′ 53″ E / 50.1061°N,2.3814°E / 50.1061; 2.3814Koordenatuak: 50° 06′ 22″ N, 2° 22′ 53″ E / 50.1061°N,2.3814°E / 50.1061; 2.3814\nAmplier, Orville, Beauquesne, Beauval eta Doullens\nTerramesnil Frantziako udalerria da, Somme departamenduan dagoena, Hauts-de-France eskualdean. 2013an 272 biztanle zituen.\n2007an Terramesnil udalerrian erroldatutako biztanleak 272 ziren. Familiak 112 ziren, horien artean 36 pertsona bakarrekoak ziren (12 bakarrik bizi ziren gizonak eta 24 bakarrik bizi ziren emakumeak), 28 seme-alabarik gabeko familiak ziren, 44 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 124 etxebizitza zeuden, 111 familiaren etxebizitza nagusia ziren, 4 bigarren erresidentzia ziren eta 9 hutsik zeuden. 119 etxeak ziren eta 1apartamentu bat zen. 111 etxebizitza nagusietatik 102 bere jabearen bizilekua ziren, 6 alokairuan okupaturik zeuden eta 3 doan lagata zeuden; 5 etxek bi gela zituzten, 14 etxek hiru zituzten, 29 etxek lau zituzten eta 63 etxek bost zituzten. 73 etxek euren parking plaza propioa zuten azpian. 50 etxetan ibilgailu bat zegoen eta 47 etxetan bat baino gehiago zituzten.\nTerramesnil udalerriko biztanleria-piramidea 2009an .\n2007an lan egiteko adina zuten pertsonak 166 ziren, horien artean 124 aktiboak ziren eta 42 inaktiboak ziren. 124 pertsona aktiboetatik 113 lanean zeuden (65 gizon eta 48 emakume) eta 11 langabezian zeuden (5 gizon eta 6 emakume). 42 pertsona inaktiboetatik 10 erretiraturik zeuden, 12 ikasten zeuden eta 20 "bestelako inaktibo" gisa sailkaturik zeuden.\n2009an Terramesnil udalerrian 111 unitate fiskal zeuden, 286 pertsonek osaturik. Pertsona bakoitzeko diru-sarrera fiskalaren mediana urteko 16.355,5 euro zen.\n2007an zeuden 5 komertzioetatik, 1 bestelako produktu industrialen fabrikazioko enpresa zen, 2 ibilgailuen saltze eta konpontze enpresak ziren, 1 garraio enpresa zen eta 1 zerbitzu enpresa zen.\n2000. urtean Terramesnil udalerrian 7 nekazaritza-ustiategi zeuden.\nAmplier (0,6 km)\nBeauquesne (2,1 km)\nBeauval (3,6 km)\nOrville (3,8 km)\nSarton (4,0 km)\nMarieux (4,0 km)\nAuthieule (4,4 km)\nRaincheval (5,2 km)\nThièvres (5,8 km)\nPuchevillers (5,9 km)\nBNF: 15277220h (data)\nOrriaren azken aldaketa: 4 urtarrila 2020, 11:08.


foodfashionfestival.azti.es – Descubre las claves de la alimentación del futuro\nURRIAREN 4TIK 6RA\nFood Fashion Festivalen asmoa da herritarrek elikaduraren berrikuntzan parte har dezaten lortzea, eta herritarrak eurak bihurtzea elikaduraren etorkizunaren protagonista nagusi. Zientzia gizatiartzea eta gizarteari hurbiltzea bilatzen duen esperientzia da, arlo horrek elikadura berrikuntzan eta eraldaketan daukan rol garrantzitsuari buruzko kontzientzia har dezan jendeak. Esperientzia estimulagarria da, inspiratzailea eta erakargarria, kontzientzia pizteko eta herritarrak ahalduntzeko baliagarria, dagoeneko badatorren elikadura berrikuntzaren eragile aktibo izan daitezen.\nPALMA ERAIKINA POSTA KALEA, 3, BILBO\nURRIREN 4TIK 6RA\nGUZTIONTZAT, HAUR ZEIN HELDU\nURRIAK 3 / 11-18.30\nSAN MAMES – IPARRALDEKO ARETOA\nEkimen honen helburua da kalitatezko prestakuntza eta lotura eta ezagutza baliagarriak ematea, nekazaritzako elikagaien sektoreko enpresa berriei gure elikadura sistema eraldatzen laguntzeko, osasungarriagoa, iraunkorragoa eta fidagarriagoa izan dadin.\nNori zuzendua: Elikaduraren arloko startupei. Hizkuntza: Ingelesa.\nuRRIAK 4 / 9-14:30\nII Innovation Forum\nTeknologiako Europako Institutuaren (EIT) Elikadura Berrikuntzarako II. Foroaren helburua da nekazaritzako elikagaien sektorearekin lotutako gairik gorienei buruzko ezagutzak partekatzea; EIT Foodeko bazkideen, nekazaritzako elikagaien arloko profesionalen eta berrikuntzarekin lotutako bestelako eragile batzuen arteko lankidetza bultzatzea, eta EIT Fooden elikadura proiektuak erakustea.\nNori zuzendua: Nekazaritzako elikagaien, ikerketaren eta industriaren arloko profesionalei. Hizkuntza: Ingelesa.\n© FoodFashionFestival 2019 by AZTI


Herriko kaleetatik herritarren etxeetara. Noticias de Gipuzkoa\nHerriko kaleetatik herritarren etxeetara\nOparitutako kale-plaketako batzuk.\nOrioko Udalak kale-plaka berriak jarri ditu herrian eta zaharrak, guztira 62, herritarren artean oparitu ditu\nAne Rotetaren erreportajea - Viernes, 29 de Junio de 2018 - Actualizado a las 06:03h.\nGure herriko kaleetan milaka oroitzapen gordetzen ditugu eta gure bizitzako une garrantzitsuenak, askotan, kale edo txoko horietan gertatutakoak dira. Eta Orioko bizilagun askok herriko kale-plakak etxean izango dituzte aurrerantzean, dekorazio edo oroigarri gisa, Orioko Udalaren ekimen polit bati esker.\nUdalak plaka berriak jarri ditu herriko kale-izenak markatzeko, eta zaharrak bota beharrean, herritarrei doan oparitzea erabaki du. Ideiak izugarrizko harrera izan du oriotarren artean eta hiru egunetan guztiak agortu ziren. Guztira, 62 plaka banatu zituen, gehienak Alde Zahar ingurukoak.\nUdaleko Hirigintzako bulego teknikoko administraria den Anastasia Garmendiak azaltzen duenez, oparitutako plakak 2005 urte ingurukoak ziren, eta horietako batzuk marka batzuk zituzten arren, gehienak egoera onean zeuden. Garmendiaren arabera, badira interes berezia sortu duten pare bat kale. “Oriok arraunarekin lotura handia duenez, jendeak asko galdetu izan du Estropalari kaleagatik. Horretaz gain, Aita Lertxundi kalea luzea da eta oriotar asko daude bertan jaiotakoak eta bizitakoak, eta kale horren plaka eskatu dutenak ere asko izan dira”, zehazten du.\nZentzu horretan, plakak jaso dituzten guztiek oroitzapen gisa jaso nahi zituzten kaleen plakak, bateren batek amona edo aitonarentzako, “bera jaiotako kalearen plaka gordetzeak ilusio berezia egingo ziolakoan”. Beste batzuk, ordea, etxean jarri beharrean, elkarte gastronomikoan jarriko dute plaka, eta kanpoan bizi diren oriotarrek ere interes berezia izan dute: “Gazte askok beren gurasoak bidali dituzte plaken bila, kanpoan bizi direnez, herriarren oroigarri bat etxean izateko”.\nGarmendiaren arabera, herriko kaleetan jarritako plaka berriek zaharren egituraren oso antzekoak dira, baina material “berrituagoa” dute.


Alfontso Borboikoa eta Borboikoa (Erroma, 1941ko urriaren 3-Estoril, 1956ko martxoaren 29) Espainiako infantea, Bartzelonako kondea zen Joan Borboikoa eta Battenbergekoaren semea zen, beraz Alfonso XIII.a erregearen biloba eta Juan Carlos I.a Espainiakoaren anaia. Arrebak Pilar Borboikoa eta Margarita Borboikoa zituen. 1956an bere anaia Juan Carlosek, antza istripuz, hil egin zuen.\nAlfontso Joan Borboikoaaren eta María Mercedes Borboikoa eta Orleansekoaren semea zen. Aita Espainiako Borboi Etxearen burua zen. Familia osoa Erroman erbesteratuta bizi zen. Alfontso Erromako Anglo-Amerikar Ospitalean jaio zen. Jaioberriari izen hau ezarri zioten: Alfonso Cristino Teresa Ángel Francisco de Asís Todos los Santos. Alfontso izena aitona Alfontso XIII. a aitonaren oroimenez jarri zioten: hilabete gutxi batzuk lehenago hil zen.\n1942an familia osoa Lausanara aldatu ziren, bertan Alfontso XIII.aren alarguna bizi baitzen. Dena dela, hori ez zen behin betiko egoitza izan, 1946ko hasieran Estorilera Portugalen aldatu baitziren. Azken hiri horretan aitak bere egoitza familiarra egokitu zuen.\n1950eko udazkenean bi anaiak, Alfontso eta Francoren ordezkoa izan zen Juan Carlos Espainiara bidali zituzten. Juan Carlos aurretik Espainian ikasten ibilia zen. Bi anaiek ikasturtea Donostian hasi zuten, Miramar jauregian horretarako egokitutako ikastetxean. Jauregi hori errege familiaren egoitza izan zen eta haren jabeak ziren.\nMiramarren bi haurren errutina hau zen: goizean kanpaiaren soinuarekik altxatzen ziren. Ondoren lorategietara joaten ziren Espainiako banderaren igotzea ikusteko eta mezatara joateko; meza hori ikastetxeko kapilauak ematen zuen. Hori eginda, gozaltzen zuten klaseekin hasteko. Eguerdian bazkaria, arratsaldean lauetatik aurrera berriro ere klaseak eta, azkenean, afaria zen bi anaien errutina. Dena jauregian egiten zen, gazteek ateratzeko beharrik ez izateko. \n1956ko martxoan, bi anaiak Portugalera itzuli ziren, Aste Santua bertan familiarekin igarotzeko. Urte hartan Alfontsok Batxilergoarekin jarraitzen zuen, Madrilgo Santa María de los Rosales ikatetxean; anaiak, ordea, Zaragoza Militar Akademian hasita zegoen. Alfontsok ere militar ikasketak hasi behar zituen hurrengo urtean, Maríngo Itsas Armadaren Akademian. Baina Aste Santu horretan plan guztiak aldatu ziren. 29an, Ostegun Santuan, familia osoak meza entzun zuen. Ondoren, Alfontsok, golfzale amorratua, Taça Visconde Pereira de Machado haur leihaketan hartu zuen parte, Estorilgo Golf Klubean eta finalerdia irabazi zuen. Ondoren, Villa Giraldara, familiaren etxera itzuli zen anaia eta aitarekin batera. Arratsaldeko seietan familia osoa berriro ere arratsaldeko mezatara joan zen. Zeremonia bukatu ondoren, etxera itzuli ziren.\nArratsaldeko zortzietan, bi anaiak jolasgelan zeuden arratsaldea pasatzen, kanpoan eguraldi txarra egiten baitzuen. 22ko kalibreko Long Star pistola batekin jolasten hasi ziren eta momentu batean, Juan Carlosek eskuan zuela, tiro bat irtean zen eta Alfontso larriki zauritu. Pistola kalibre txikikoa zen eta, printzipioz, ez zen hilgarria, baina tiroak Alfontsori buruan jo zuen eta unean bertan hil; zehatz-mehatz, sudurretik sartu zitzaion, burmuinean zuzenean joz. Aita igo zenean, semea odoleztuta hiltzen ari zen. Hori ikusita, Joan Borboikoak zera eskatu zion Juan Carlosi, zin egiteko ez zuela nahita tiro egin. Zortziak eta erdietan, familiako mediku Joaquín Abreuk ezin izan zuen ezer egin, nerabea hilda baitzegoen.\nHasieran gertatutakoa ezkutatzen saitu ziren frankistak baina ahoz aho zabaldu zen eta familiak ez zuen hori ezeztatu. Dena dela, benetan gertatutakoa ez da ondo jakin, bertsio desberdinak baitaude:\nFrankisten bertsioa: Alfontso pistola garbitzen ari zenean, konturatu gabe tiroa irten eta eta hil egin zen.\nAmaren hitzetan, bere autobiografian, Juan Carlosek txantxetan bere anaiari apuntatu zion arma kargatuta zegoela jakin gabe, eta hil egin zuen.\nPilar arrebaren ustez, Alfontso zerbait jateko zeraman eskuetan eta atea ireki zuenean, Juan Carlos bultzatu zuen; Juan Carlosek, orduan, nahi gabe disparatu zuen.\nAlfontso Cascaisko hilerrian lurperatu zuten martxoaren 31n. Aitak, zeremonia ondoren, pistola itsasora bota zuen. Familia hunkituta geratu zen eta Juan Carlos Zaragozara bidali zuten. Ama, depresioak jota, Frankfurt hiritik gertu zegoen klinika batean sartu behar izan zuten. Hurrengo hiletan Jaime Borboikoak, infanteen osabak, gertaerak argitzeko ikerketa bat eskatu zuen. 1992ko urrian, aitaren eskaera jarraituz, Alfontsoren gorpuzkinak Espainiaratu zituzten. Gaur egun El Escorial monasterioan daude lurperatuta, Infanteen Panteoian. Garai horretan Joan Borboikoa, eztarriko minbiziaz gaixorik, Iruñeako Nafarroako Unibertsitatea Klinikan sartuta zegoen eta handik atera behar izan zuen hiletara eta bigarren lurperatzera joan zedin. \nOrriaren azken aldaketa: 22 ekaina 2021, 13:13.


Eusko Ikaskuntzaren XIV. Kongresua: Donostia 1997. Informazioaren gizartea\nEgileak: Maxwell, Christine... [et al.]\nFenomeno bera deskribatzeko hainbat izendatze mota saiatu badira ere, zalantzarik gabe, mundu mailan Informazioaren Gizartea izena zabalduena da mendeko azken bi hamarkadetako iraultza sozial eta kultural bereziena adierazteko, nahiz eta fenomeno honek XXI. mendean lortuko bide duen hedadura osoa. Informaziorako sarbidearen globalizazio hau, dakartzan era guztietako ondorioekin, teknologia berriak Informatika eta Telekomunikazioen alorretan aplikatzetik dator, horiek munduko edozein aldetako hainbat jardueraren sektoreei buruzko informaziora iristeko modu eroso eta azkarra bideratzen baitute, teknologia alor biotan ezagupen berezirik behar ez delarik.\n1997ko Azaroaren 25, 26, eta 27 egunetan egindako Kongresua modulutan egituraturik zegoen:\nInformazioaren Gizartea, Lana Enpresetan, Administrazioan eta Lanbide Liberaletan, Zerbitzuak Herritarrentzat eta Enpresentzat, eta Unibertsitate-aurre, Unibertsitate eta Graduazio-ondoko Hezkuntza. Bestalde, Kongresuko ekitaldiak burutzeko egoitza anitzeko aukera egin genuen, halako eran non ekitaldi horiek sei hiritatik jarraitu ahal izan ziren (Donostia, Bilbo, Iruñea, Gasteiz, Baiona eta Madril). Kongresua bost modulutan egituratua izanik, horietako bakoitzak bere egoitza nagusia zuen eta ekitaldiak zuzenean jarraitu ahal ziren bertatik, gainerako bost egoitzetan bideo-hitzaldi bidez jarrai zitezkeelarik.


GORA ETA BEHERA (227) Gomendioz gomendio! - Arrosa\nGORA ETA BEHERA (227) Gomendioz gomendio! izeneko berrehun eta hogeita zazpigarren irratsaioan… EZ DInAGU BOZKETETAZ HITZ EGINGO, hori nazkatuta bizi dituNanentzako utziko diNagu. Gaurkoan… +Edozein hitzi -ismo edo -ista errazegi jartzen diogunon auto/kritika eta benetan hitz maximalistetatik alde egitearen gomendioa gauza denetan ekintza gailentzen ez diNagun bitartean. +El Planeta Libre filmako zatia. +Zenbait liburutegi sozial aske, +La tiranía del reloj (George Woodcock-en testua) irakurtzeko gomendioa +Konspirazio teoriek/teorikoek Mundu ordena berria edonon ikusten duten eta dena kaka nahasten dutenaren aipamena, +Beldurraren 7 posteak, +Todo por Hacer eta Cotarro fanzinearen aipamen/gomendioak. Eta musika partean…\nGORA ETA BEHERA (227) – Zuzenean entzun edo jaitsi dezakeNK irratsaioa!!\nPosted in Gora eta beheraTagged #A-punk #arrosa irrati sarea #Bakarlariak #chamber folk #Cumbia #Folk #Folk-punk #GORA ETA BEHERA #Hardcore #irratsaioa #Kkinzona irratia #kultura askea #kultura soziala #literatura #musika #Punk #Punk folk


Irekia Eusko Jaurlaritza - Gobierno Vasco :: 100 enpresak 500 bilera egin dituzte bi egunetan lankidetzan aritzeko Informazio Teknologien (IKT) arloko negozioetan\n100 enpresak 500 bilera egin dituzte bi…\n100 enpresak 500 bilera egin dituzte bi egunetan lankidetzan aritzeko Informazio Teknologien (IKT) arloko negozioetan\n-\tSPRIk antolaturiko Enpresa Digitala Invest ekimenaren VIII. edizioak IKTen arloko eta beste sektore batzuetako hornitzaileen arteko lankidetza errazten du\n-\tEkitaldiaren aurreko hilabeteetan enpresa bakoitzak bere eskaintza (proiektu/ideia) eta lankidetza premiak azaltzen ditu.\nEkonomiaren Garapen eta Lehiakortasun Sailak, SPRI-Enpresa Garapeneko Agentziaren bitartez, 500 elkarrizketa sustatu ditu informazio teknologien arloko enpresa hornitzaileen eta horiekin batera proiektuak garatu nahi dituzten beste sektore batzuetako konpainien artean. Elkarrizketa horiek Enpresa Digitala Invest kongresuaren VIII. edizioan egin dira.\nEnpresa Digitala Invest bi fasetan egiten da: lehen fasean, premien eta premia horiek dituzten enpresen datu base bat sortzen da eta, bigarrenean, elkarrizketak egiten dira kongresuak dirauen bi egunetan zehar.\nLehen fasea da neketsuena eta kongresua baino hilabete batzuk lehenago hasten da. Parte hartu nahi duten enpresek hainbat datu sartzen dituzte bai beren proiektu/ideiari buruz, bai beren lankidetza premiei buruz. Esaterako, bideo-jokoak egiten dituen enpresa batek hezkuntza arlorako joko proiektu bat badu, alderdi pedagogikoa landuko duten bazkideak bilatuko ditu, edo alderantziz.\nHurrena, eskaintza eta eskaera egokitzen da, 2-10 parte-hartzaileko bilera agenda bat adosten da eta bilera horiek egiten dira topaketak dirauen egunetan. Konpainia bakoitzaren bilerak halako gisaz programatzen dira, non bilera erdiak konpainia horien premiei erantzuteko egiten baitira eta beste erdiak aldiz gainerako enpresen eskaerei erantzuteko.\nKongresuak aukera ematen die parte-hartzaileei beren enpresa, proiektua (eskaintzen dutena, alegia) eta beren lankidetza premiak (sektoreak, funtzioak,...) "in situ" aurkezteko, eta horri esker posible da hurrengo elkarrizketakidea hobeto hautatzea edo elkarrizketakide berriak finkatzea.\nEnpresa Digitala Invest kongresuaren VIII. edizioa bukatutakoan SPRIk balantze positiboa egin du, inkestatutako enpresen %100ak adierazi baitu "berriro parte hartuko luketela EDI-n". Topaketa honetan ehun bat ETEk 500 bat bilera egin dituzte proiektu zehatzei buruzko lankidetza harremanak gauzatzeko. Konpainia horien %40a etorria da kongresu honen aurreko edizioetara eta gainerakoak lehen aldiz azaldu dira. Beren jarduera-sektoreari dagokionez, garrantzitsuenak IKT zerbitzuen arlokoak dira (%40 inguru), eta gainerakoak beste arlo batzuetakoak, esaterako turismoa, automobilgintza, elektronika, medikuntza, energia, hardwarea, biozientziak, eta abar.\nEuskadi: 100 empresas participan en dos días en 500 reuniones para cooperar en negocios de TIC. http://t.co/4Snc92S4lX